
Kino anadzidzimuka kunja kusanachesetse. Nyenyezi zi- 
nali zikuwalabe kuthambo ndipo zizindikiro zoti kunja ku- 
kucha zinali zitayamba kuonekera. Pa nthawiyi atambala 
anali atayamba kale kulira ndipo nazonso nkhumba zola- 
wira zinkayendayenda m’madzala n’kumafufuza chaku- 
dya chosadziwika chomwe chimazithandiza kuti zinenepe. 
Panja pa nyumba ya Kino, yomwe tinganene kuti inali chi- 
sakasa chopangidwa ndi mitengo komanso udzu, panka- 
mveka kulira kwa mbalame zolawira kotola mphutsi. 

Pamene ankatsegula maso ake, Kino anaona kuwala 
komwe kunkalowera m’nyumbayi kudzera m’mipata yo- 
mwe inali kukhomo ndipo anayendetsa maso n’kuyang’a- 
na bokosi lomwe munali mwana wake, Coyotito. Kabo- 
kosiko kanamangiriridwa kudenga ndi zingwe ziwiri ndi- 
po kankalendewera m’malere. Kino anatembenukira mka- 
zi wake Juana, yemwe anagona pambali pake atafunda 
shawelo. Nthawi zonse Kino akamadzuka ankapeza mkazi 
wakeyu akumuyang’ana moti sankakumbukira tsiku lime- 
ne anamuonapo ali m’tulo. 

Pamene m’maso mwake munkayera, anayamba ku- 
mva kulira kwa mafunde omwe ankamenya m’mbali mwa 
gombe. Kino ankakhutira ndi mmene zinthu zinkayendera 
pa moyo wake ndipo ankaona kuti zonse zili tayale. Posa- 

khalitsa anatsekanso maso n’kumamvetsera nyimbo yo- 
mwe inkalira m’mutu mwake. N’kutheka kuti anthu onse 
a mtundu wake ankachitanso chimodzimodzi. Zimamveka 
kuti m’mbuyomo anthu amenewa anali akatswiri opeka 
nyimbo moti chilichonse chimene aona, kuganiza, kuchi- 
ta, kapena kumva, ankachipekera nyimbo. Koma limenelo 
linali makedzana. N’zoona kuti nyimbo zomwe anapeka 
zinali zikadalipo. Komabe, zikuoneka kuti mavuto oopsa 
omwe ankakumana nawo anachititsa kuti asamapekenso 
nyimbo zina. Komabe, aliyense ankatha kukhala ndi nyi- 
mbo yake yomwe ankaimva m’mutu mwake. Ndi mme- 
nenso zinalili ndi Kino. Akakhala pansi n’kumaganiza, 
m’mutu mwake munkamveka nyimbo zosiyanasiyana. 
Nyimbo yomwe inkamveka m’mutu mwake m’mawawu 
inali yosangalatsa kwambiri ndipo zikanakhala kuti akuii- 
mba motulutsa mawu, bwenzi akuitchula kuti Nyimbo ya 
Banja Lake. 

Kino anali atafunda ndi kumutu komwe chifukwa 
cha mphepo yozizira yomwe inkaomba m’mawawo. Posa- 
khalitsa Juana anadzuka mwakachetechete n’kupita pame- 
ne panali bokosi la Coyotito ndipo anawerama n’kuyamba 
kumuyankhula chapansipansi. Coyotito anayang’ana mayi 
akewo ndipo anatsekanso maso ake n’kugona tulo. Kena- 
ko Juana anapita kukakoleza moto. Anafukula khala pansi 
pa phulusa lomwe linali pokolezera motopo n’kuyamba 
kulipemerera kwinaku akuthyolerapo timatsatsa mpaka 
moto unakolera. 

Kino nayenso anadzuka bulangete lili kumutu n’ku- 
vala nkhwayira zake, kenako anatuluka panja kuti akaone 
dzuwa likutuluka. Panjapo ananjuta pakhonde n’kumaya- 
ng’ana mtambo wachikasu womwe unkaoneka panyanja. 
Moto anakoleza Juana uja unali lawilawi moti unkachititsa 
kuti kuwala kuzivinavina kunsana kwake. Kachilombo ke- 

na kouluka kanalowa m’nyumbamo n’kumakazungulira- 
zungulira pafupi ndi motowo. Pamenepo Nyimbo ya Ba- 
nja Lake inayambanso kumveka m’mutu mwake. Iye ana- 
mva mkazi wake akupera tirigu pamphero kuti apange mi- 
kate ya mfwisuro. 

Posakhalitsa dzuwa linayamba kumwetulira panya- 
nja ndipo mdima wonse unabalalika. Kuwala kwa dzuwa- 
lo kunayamba kuwonjezereka pang’onopang’ono moti 
cheza chake chinamwazikira mbali zonse n’kuwalitsa nya- 
njayo ngati galasi. Kino anaphimba nkhope yake kuti ku- 
walako kusamuthobwe m’maso. Tsopano ankatha kumva 
mkazi wake akuwumba mikate ndipo posakhalitsa kafu- 
ngo kokodola njala kanafika pamphuno zake. Pa nthawiyi 
kunatulukira galu wina wowonda mochititsa mantha. Ga- 
luyo anapita kukagona pafupi ndi Kino. Kunena zoona 
kunja kunacha bwino kwambiri ngati mmene zinkakhalira 
masiku onse. 

Atamaliza kupanga mikate, Juana anachotsa Coyo- 
tito m’bokosi ankamugoneka muja ndipo anayamba ku- 
musambitsa. Atamaliza anamukutira ndi shawelo n’kuya- 
mba kumuyamwitsa. Kino anali atazolowera kuona mkazi 
wakeyu akuchita zimenezi moti ngakhale anali panja, 
ankatha kuona zonsezi m’maganizo mwake. Posakhalitsa 
Juana anayamba kuimbira mwana wakeyo kanyimbo ko- 
mugonekera. Nyimboyi ndi imenenso ankamuimbira aka- 
yamba kulira. 

Nyumba yawoyi inali kumpanda wa udzu. Mpa- 
ndawu unagundizana ndi mipanda inanso yomwe mkati 
mwake munali nyumba za udzu. M’mawawu, m’nyumba 
zimenezinso munangoti utsi tolo-o. Chimenechi chinali 
chizindikiro choti anthu akukonza kadzutsa. Koma zochi- 
tika m’nyumba zimenezi sizinali nyimbo ya Kino. Tiku- 
tero chifukwa amuna amakomo amenewo anali ndi ma- 

vuto awo, komanso nkhumba zawo. Ngati anali ndi mkazi, 
mkazi wawo anali wina, osati Juana. 

Kino anali mwamuna wadzitho ndipo m’mutu 
mwake munali tsitsi lakuda lomwe linkagwera pachipumi 
chake choyera mwachimwenye. Nthawi zina maso ake 
ankaoneka aubwenzi, koma nthawi zina ankaoneka oopsa 
ngati a chimbalangondo. Analinso ndi ndevu zapamlomo 
zooneka ngati chotsukira mbale. Popeza tsopano dzuwa 
linali litakwera, Kino anachotsa bulangete linali kumutu 
lya ndipo anayamba kuyang’ana atambala awiri omwe 
ankafuna kusosolana, mitu yawo atailozetsa pansi, nthe- 
nga zam’khosi zitafufuma ndi ukali. Kino anayang’ana 
nkhukuzo kwa kanthawi chidwi chake chisanachoke n’ku- 
tembenukira kwa nkhunda zomwe zinkauluka chapatali. 
Chilengedwe chonse chinali chitadzuka tsopano, ndipo 
Kino anaimirira n’kukalowa m’nyumba. 

Pamene ankalowa, Juana anadzuka n’kukagoneka 
Coyotito m’bokosi lake lija. Kenako anayamba kupesa tsi- 
tsi lake n’kulimanga kumbuyo ndi maliboni obiriwira. Ki- 
no ananjuta pafupi ndi moto n’kumadya mikate yake. Ata- 
maliza kudya, anatenga kapu ya madzi n’kumwera. Juana 
nayenso anabwera n’kudya mikate yake. Chichereni, 
anthuwa anali atangoyankhulana kamodzi kokha basi. Iwo 
sankaona chifukwa chomangokhalira kukamwa mbe-e ndi 
nkhani zosafunika kwenikweni. Nthawi zambiri ankango- 
yankhulana ndi maso. Kino anapuma mwamphamvu ndi- 
po ichi chinali chizindikiro choti wakhutira ndi zimene 
mkazi wakeyo wachita. Onse ankaoneka osangalala. 

Tsopano dzuwa linayamba kukwera moti kuwala 
kwake kunadutsa m’ming’alu komanso mipata ing’onoi- 
ng’ono ya nyumba ya Kino. Kuwalako kunkangokhala 
ngati mapaipi ataliatali m’nyumbamo ndipo kwina kuna- 
lunjikanso pabokosi la Coyotito komanso pazingwe zo- 

mwe zinamangiriridwa kudenga zija. Kuwala kumeneku 
n'kumene kunathandiza Kino ndi Juana kuona chinthu 
china chomwe chinkayenda pachingwe chimodzi cha bo- 
kosilo. Thupi la Kino ndi Juana linangoumiratu ataona chi- 
nthucho. Mmene chinkayendera, zinali zoonekeratu kuti 
anali pheterere. 

Kino anayamba kupuma mwaphokoso zedi chifu- 
kwa cha nkhawa ndipo pofuna kuti phokoso la mpumowo 
lisadzidzimutse pheterereyo, anayamba kupumira m’ka- 
mwa. Kenako anapitirizabe kuyang’ana pheterereyo thupi 
lake litauma ngati mtembo. M’maganizo mwake munali 
mutayamba kumveka nyimbo yachilendo. Imeneyi inali 
nyimbo yoipa, nyimbo ya mdani, nyimbo yoopsa. Nyimbo 
ya Banja Lake ija inali itasamuka m’maganizo mwake. 
Pheterereyo anatsetserekabe ndi chingwecho mchira wake 
uli m’mwamba. 

Juana anayamba kupemphera chapansipansi. Iye 
ankapempha milungu yamakolo ake kuti ithamangitse tso- 
kalo. Kuwonjezera pamenepa, ankaitananso Mariya Wo- 
yera kuti ateteze mwana wakeyo. Ankachita izi posadziwa 
kuti chipulumutso chichokera kuti. Pa nthawi imeneyi 
Kino anayamba kuyenda ngati akuponda pamoto n’kuma- 
lowera kunali bokosi kuja maso ake atangoti ga pa phe- 
terereyo. Koma zimene zimachitika nthawi zina zimakhala 
kamba anga mwala. Zimene Coyotito anachita pamenepa 
zinali zoti sungaziyembekezere. Zoti makolo ake anali 
akugwa ndi mapemphero poopa kuti pheterereyo angamu- 
lume analibe nazo ntchito moti ankangoseka kwinaku aku- 
yang’ana pheterereyo ndipo anatukula kankono kake kuti 
amugwire. Chilombocho chinadabwa ndi zimenezi moti 
chinayamba kuyendetsa mchira wake kuti chilume. 

Kino ankamva Juana akunena mawu othamangitsa 
tsokalo kumbuyo kwake. Ndiyeno pamene ankatambasula 

dzanja lake kuti amukupe, Coyotito anaseka kwambiri 
mpaka kugwedeza chingwe chija moti pheterereyo Anaya- 
mba kugwa. 

Zimene zinachitika pamenepo zinali zoopsa kwa- 
mbiri. Kino anadumpha ngati chule kuti awakhe phete- 
tereyo, koma anamuphonya ndipo anagwera paphewa pa 
Coyotito n’kuzika mbola yake pamenepo. Kino anatola 
pheterereyo nsangansanga n’kuyamba kumutikita ndi zala 
zake. Kenako anamutsitsitizira pansi ndi chala chake. Pa 
nthawiyi Coyotito anali akulira mosatonthozeka. Kino 
anapitirizabe kutikita mdani wakeyo mpaka atatheratu 
moti pamalowo sipankaonekanso zoti panali chamoyo. 

Juana ananyamula Coyotito m’manja mwake. Ata- 
ngoona kuti malo amene pheterere uja analuma akufiira, 
nthawi yomweyo anayamba kutsopapo n’kumalavulira 
pansi. Pa nthawiyi n’kuti Coyotito akulira koopsa. 

Kino ankangoti zungulizunguli, kusowa pogwira. 
Kulira kwa mwanaku kunachititsa kuti anthu a nyumba 
zapafupi adabwe moti anayamba kukhamukira kunyu- 
mbako. Mchimwene wa Kino, dzina lake Juan Tomas ko- 
manso mkazi wake wonenepa kwambiri, dzina lake Apo- 
lonia, anatulukira limodzi ndi ana awo anayi. Anthuwa 
anaima pakhomo la nyumba ya Kino ndipo kumbuyo 
kwawo kunali anthu enanso ambirimbiri omwe ankasuzu- 
mira m’nyumbamo ndipo amene anali kutsogolo ankape- 
reka uthenga wa zimene zachitika kwa amene anali ku- 
mbuyo kwawo. 

“Ndi pheterere. Mwana walumidwa ndi pheterere,” 
anatero wina. 

Juana anali atapumira kaye kutsopa poizoni uja ndi- 
po anakwanitsa kuchotsapo wambiri ndithu. Pamalopo 
panali patakula pang’ono chifukwa chakutsopako. Koma- 
be kufiira kuja kunapitirizabe kufalikira. Anthu onse 

omwe anabwera pamalowa ankadziwa bwino kuopsa kwa 
pheterere. Ankadziwa kuti munthu wamkulu amagona pa- 
mphasa kwa masiku ambiri chifukwa cha ululu wa phe- 
terere. Koma ankadziwanso kuti akakhala mwana m'pa- 
mene zimakhalanso zoopsa kwambiri chifukwa kupanda 
kusamala akhoza kukumwalirirani m’manja. 

Zomwe zinkachitika ndi zoti mwana akalumidwa 
ndi pheterere, ankatentha thupi, ndipo kenako ankayamba 
kubanika. Pamapeto pake ankayamba kumva kupweteka 
m’mimba zomwe zinkatsatana ndi kusanza. Mukapanda 
kumupatsa chithandizo cholongosoka, mwanayo ankago- 
na tulo tosadzukanso. Izi ndi zimenenso zikanachitika ndi 
Coyotito akanapanda kuthamangira naye kwa dokotala 
mwansanga. Ngakhale Juana anakwanitsa kutsopapo poi- 
zoni wina, zikuoneka kuti anali atafalikira kale. Komabe 
zimene anachitazi zinathandiza ndithu chifukwa patapita 
nthawi, Coyotito anatonthola. 

Kino ankadabwa kwambiri ndi kupirira kwa mkazi 
wake. Kunena zoona Juana ankaoneka ngati wosalimba. 
Koma chilungamo chake ndi chakuti anali chitsulo. Ana- 
linso ndi makhalidwe abwino monga kumvera komanso 
kugonjera. Mwachidule tinganene kuti ankachita zonse 
zimene Kino ankafuna popanda kuwiringula kapena ku- 
nyinyirika. Analinso waulemu, wolimbikitsa komanso 
wodekha. Juana anali dalitso lalikulu kwa mwamuna wo- 
sauka modetsa nkhawa ngati Kino. Anali wolimbikira 
ntchito zedi ndipo nthawi zina ankachita zimenezi kumi- 
mba kuli pululu. Zikuoneka kuti Juana ankapirira njala 
mwinanso kuposa Kino. Akadwala, ankadzilimbitsa n’ku- 
magwirabe ntchito ndipo sankafuna dokotala. Koma pa 
tsikuli anachita zinthu zachilendo. 

“Dokotala,” anatero Juana. “Pitani mukaitane doko- 
tala.” 

Anthu aja anapatsiranapatsirana uthengawo mpaka 
onse anamva zoti Juana akufuna dokotala. 

“Juana akuti akufuna dokotala,” ankanong’onezana 
motero anthuwo. 

Zimenezi zinali zodabwitsa kwambiri. Kunena mo- 
sapsatira, kwa anthuwa chinali chozizwitsa kuitana doko- 
tala n’kubweradi. Zinalinso zachilendo ngakhale kufuna 
dokotalako. Kuti dokotala abwere kunyumba zaudzuzi 
pankafa m’mwenye. Dokotala sankabwera kunyumba za 
anthu osauka, omwe analibe kalikonse koti angamupatse. 
Komanso, kodi dokotalayo akanachita bwanji zimenezi 
ataitanidwa kuti akathandize anthu olemekezeka komanso 
ochita bwino, omwe ankakhala m’nyumba zapamwamba 
zam taunt? 

“Sangayerekeze kudzaponda kuno,” anatero wina 
panja paja. “Akabwera mundikolowole diso limodzili.” 

“Dokotala sangalole kubwera kuno Juana,” anatero 
Kino. 

Juana ankangomuyang "ana mwamuna wakeyo mo- 
dandaula. Coyotito anali mwana woyamba wa Juana, chi- 
pumi chokhacho chomwe akanasiya padzikoli ngati aka- 
namwalira. Choncho mwanayu anali wofunika kwambiri 
kwa iye. Kino ataona kuti mkazi wakeyo sakucheza, Nyi- 
mbo ya Banja Lake inayambanso kumveka m’mutu mwa- 
ke. 

“Ngati sangabwere kuno, ifeyo ndi amene titamulo- 
ndole,” anatero Juana kwinaku akuponyera Coyotito ku- 
mbuyo. Kenako anamubereka chitonga pogwiritsa ntchito 
shawelo yake ija ndipo anthu omwe anali pakhomo ana- 
pereka njira kwa Juana kuti atuluke. Kino anayamba ku- 
mutsatira pambuyo. Iwo anatuluka panja n’kutenga njira 
yolowera m'tauni ndipo anthu ena onse anayamba ku- 
watsatira. Nawonso ankapita nawo kwa dokotala. 

Nkhaniyi inasanduka ya mudzi wonse. Onse pamo- 
dzi anayenda ngati dzombe mpaka m'tauni. Kino ndi Ju- 
ana ndi amene anali patsogolo. Pambuyo pawo panali Juan 
Tomas ndi Apolonia, ndipo chitsinda cha anthu am’mudzi 
chija limodzi ndi mbumba zawo ankabwera kumbuyo. 
Dzuwa linali litakwera tsopano moti linkaponyera zinthu- 
nzithunzi zawo patsogolo. Akamayenda, anthuwo anka- 
ngokhala ngati akutsatira zinthunzithunzizo kuti aziponde. 

Posakhalitsa anayamba kupeza nyumba zapamwa- 
mba zokhala ndi mipanda yamiyala. Mkati mwa mipa- 
ndayi munali maluwa okongola ndipo m’mbali mwake 
munabzalidwa maluwa oyera komanso ofiira. Posakha- 
litsa gululi linalowa m’mashopu mpaka kukatulukira 
patchalitchi. Pa nthawiyi n’kuti gululi litakula kwambiri 
moti ena ankadabwa kuti kwagwanji. Aliyense ankango- 
kamba za Coyotito komanso zoti Kino ndi mkazi wake 
akutengera mwana wawoyo kwa dokotala. 

Opemphapempha omwe anali patsogolo pa tchali- 
tchi chija anaona Kino ndi Juana akudutsa. Opemphape- 
mpha amenewa anali akatswiri pa nkhani zamakobidi ko- 
manso mitengo ya zinthu moti atangoona siketi ya Juana 
komanso shawelo yobowokabowoka yomwe anaberekera 
mwana wake, komanso bulangete lakutha la Kino ndi zo- 
vala zake zoperepeseka chifukwa chochapidwa kwambiri, 
sanakayikire kuti anthuwa ndi amphawi adzaoneni. 

Kunena zoona, opemphapemphawa ankadziwa chi- 
lichonse chomwe chinkachitika m'tauniyi. Popeza anka- 
gona panja pa tchalitchicho, iwo ankadziwa anthu onse 
omwe ankabwera kudzalapa machimo awo kwa wanse- 
mbe. Palibe amene ankalowa n’kutuluka m’tchalitchimo 
iwowa osadziwa. 

Komanso ankadziwa bwino dokotala uja. Ankadzi- 
wa kuti dokotalayo ndi munthu woipa mtima zedi ko- 

manso kuti akhoza kuchita chilichonse kuti apeze khobidi. 
Ankadziwanso nkhanza zake, kuchuluka kwa machimo 
ake omwe anaunjikana mpaka kumwamba komanso azi- 
mayi osawerengeka omwe anawathandiza kuchotsa mi- 
mba. Iwo ankadziwa bwinobwino kuti dokotalayo anka- 
gwira ntchito yotamandika zedi pa nkhani yotumiza anthu 
kumwamba, kapena ku Gehena, masiku awo asanakwane. 
Opemphapemphawa anali atatopa ndi kuona mitembo yo- 
sawerengeka yomwe inachoka m’manja mwa dokotalayu 
n'kubwera kutchalitchiku isanapite kukaikidwa. Ndiye 
popeza kutchalitchiku kunalibe anthu, nawonso anatsatira 
chitsinda cha anthu chija. Ankafunitsitsa kuona zimene 
dokotala wadyerayo angachite ndi mwana wa munthu wo- 
chakachikayo. 

Posakhalitsa gulu la anthulo linafika pakhomo lolo- 
wera kumpanda wa dokotalayo. Anthuwo ankatha kumva 
kafungo ka zakudya zabwinozabwino zomwe zinkaphi- 
kidwa kumeneko. Kino anakaikira kwa kanthawi asana- 
gogode. Chomwe chinkamuumitsa nkono ndi choti doko- 
talayu sanali wamtundu wake. Anali wamtundu wina, wo- 
mwe kwa zaka pafupifupi 400 unkangokhalira kuzunza 
komanso kubera anthu a mtundu wa Kino. Chimenechi 
n'chifukwa chake mtima wake unkamuwawa kwambiri 
akaona anthu a mtunduwu. Anthu amtundu wa dokotalayo 
anali aphunzo kwambiri moti akamayankhula ndi anthu a 
mtundu wa Kino, ankangokhala ngati akuyankhula ndi 
agalu. 

Koma ataganizira mkazi wake, Kino analimba mti- 
ma ndipo anachotsa chisoti chake n’kuyamba kugogoda. 
Pa nthawiyi, Coyotito anali atayambiranso kulira ndipo 
Juana ankamutonthoza. Aliyense anadikirira kuti aone 
chozizwitsa. 

Patapita kanthawi pang’ono, geti lija linatsegulidwa 

pang’ono. Munthu amene anasuzumira pagetipo anali wa- 
mtundu wake moti Kino anayankhula naye m’chinenero 
chamakolo awo. 

“Tikufuna tionane ndi dokotala,” anatero Kino. 
“Mwana wanga walumidwa ndi pheterere.” 

Atangomva zimenezi, watchitoyo anatseka geti. Zi- 
kuoneka kuti sankafuna kuyankhula m’chinenero chama- 
kolocho, Chiindiya, chomwe ankachitenga kuti ndi chi- 
nenero cha anthu osazindikira. 

“Dikirani pang’ono ndikawauze,” anatero wantchi- 
toyo m’Chisipaniya kwinaku akumalizitsa kutseka gelilo 
ndi chitsulo kuti pasapezeke wina wochita chipumi bibibi 
n'kumasuzumira kumpandako. M’mawawu kunja kunka- 
tentha monyansa moti dzuwa lomwe linkawala mwankha- 
nza linkachititsa kuti zithunzithunzi za anthuwo zizioneka 
pageti komanso pakhoma lampandawo. 

Dokotala yemwe Kino ankafuna kukumana nayeyu 
anali atakhala pabedi lake kuchipinda. Iye anali akungo- 
dzuka kumene. Anali atavala chijasi chomwe ankavala po- 
gona. Chijasicho chinali chopangidwa ndi nsalu yabafuta 
ndipo zikuoneka kuti chinali chochokera ku Paris. Pa ntha- 
wiyi anali atamanga mabatani onse moti chifukwa cha 
kukula mimba, ankangooneka ngati mbululu, kapena mzi- 
mayi wapakati. Dokotalayu anali akumwa tiyi wake ye- 
mwe anali m'kapu yodula kwambiri yochokera ku China. 
Pambali pake panali tebulo lomwe anaikapo kabelu kachi- 
kalekale ndiponso kambale kozimitsira fodya. Makatani 
komanso makabati omwe anali m’nyumbamo ankachititsa 
kuti mukhale chimdima. Munalinso zithunzi zachipembe- 
dzo komanso chithunzi chachikulu cha mkazi wake ye- 
mwe anamwalira zilumika zapitazo. 

Dokotalayu anapanganso kapu ina ya tiyi n’kuma- 
mwera bisiketi wake. Wantchito uja anagogoda chitseko 

n kumadikira kuti auzidwe zoti alowe. 

“Eya?” anatero dokotalayo. 

“Kwabwera Mwindiya wina panjapa. Akuti mwana 
wake walumidwa ndi pheterere.” 

Dokotalayo anaika pansi kapu yake modekha 
mkwiyo ukusonkhana pankhope yake. 

“Koma mutu wako umagwira? Ukuganiza kuti ndi- 
kusowa chochita moti mpaka ndiyambe kuthandiza ana a 
anthu osasamba omwe alumidwa ndi apheterere? Inetu si 
dokotala waziweto!” 

“Chabwino bwana,” anatero wantchitoyo. 

“Kapenatu wakuuza kuti ali ndi ndalama?” anafu- 
nsa dokotala uja. “Ngati ali wamatumba obooka umuuze 
kuti akagwere uko. Ine sindinabwere kuno kudzagwira 
ntchito zachifundo. Ndinabwera kudzapanga ndalama. 
Ndatopa kuthandiza anthu aulesi omwe amangofuna chi- 
thandizo chaulere. Pita ukamufunse kaye ngati wabwera 
ndi makobidi!” 

Atafika pageti, wantchitoyo anatsegulanso geti lija 
pang’ono n’kuyang’ana anthu anali panja aja. Ulendo uno 
anayankhula m’chinenero chotsalira chija. 

“Kodi muli ndi ndalama yoti mulipire?” 

Kino anachotsa bulangete anafunda lija n’kupisa 
m’thumba ndipo anatulutsa kapepala kapusitiki komwe 
anakapinda maulendo ambirimbiri. Kenako anayamba ku- 
tambasura pepalalo kuti wantchito uja aone tingale to- 
kwana 8 timene anali nato. Tingaleto tinali tonyansa ngati 
ndowe za mbuzi, moti kwa ena tinali topandiratu ntchito. 
Wantchitoyo analandira kapepalako n’kutsekanso geti. 
Ulendo uno sanachedwe kubwera ndipo anatsegulanso 
getilo n’kupereka ndowe zija kwa Kino. 

“Dokotala wachokapo,” anatero wantchitoyo. “Ku- 
nabwera anthu ena kudzamutenga kuti apite kukathandiza 

wodwala wina kumtundaku.” Atatero anatsekanso geti 
mwamphamvu n’kumusiya Kino ndevu zili pepeya. 

Anthu omwe anali panjapo anamva chisoni kwa- 
mbiri ndi zimenezi. Palibe chimene akanachita kuti amu- 
thandize. Opemphapempha aja anabwerera n’kukakhala 
pamgodi wawo, ndipo ena onse anabalalika n kumalowera 
m’makwawo. 

Kwa nthawi yaitali, Kino anaimabe panja paja limo- 
dzi ndi mkazi wake Juana. Ataona kuti zinthu zavuta, ana- 
valanso chisoti chake kumutu. Chifukwa chopsa mtima, 
anamenya mwamphamvu geti ndi chibakera chake n’ku- 
yang’ana pansi asakukhulupirira chipongwe chimene do- 
kotalayo anawachitira. Posakhalitsa magazi anayamba ku- 
yenderera pankono wake n’kumakhera pansi. 

Nyumba za asodzi, zomwe zinapangidwa ndi mitengo ko- 
manso udzu, zinali m’mbali mwa nyanja chakumanja kwa 
tauni ya. M’mbali mwa nyanjayo munali mabwato. Kino 
ndi Juana anatsetsereka n’kupita pamene panali bwato la- 
wo. Bwatoli linali chinthu chokhacho chandalama chime- 
ne anali nacho pa moyo wawo. Komabe linali lakale kwa- 
mbiri. Zikuoneka kuti agogo a Kino ndi amene analigula 
ndipo ataligwiritsa ntchito kwa nthawi yaitali analipereka 
kwa bambo ake. Nawonso ataligwiritsa ntchito n’kutopa, 
anamupatsa Kino. 

Pa nthawiyo bwato linali chinthu chofunika kwa- 
mbiri. Munthu amene anali ndi bwato ankadziwa kuti 
akhoza kukwanitsa kudyetsa banja lake, moti ambiri aka- 
ngogula bwato ankalowanso m'banja. 

Juana anaika mwana wake m’bwato ndipo anamu- 
funditsa shawelo kuti asawambidwe ndi dzuwa. Coyotito 
anali atasiya kulira, komabe Juana ankatha kuona kuti po- 
izoni wapheterere uja wafalikira mpaka m’khosi moti phe- 
wa lake lonse linali litafiyiriratu. Kenako anayamba kuye- 
nda m’madzi ndipo anathyola masamba enaake omwe 
anakawaika paphewalo. Zimenezi ndi zimene anthu amtu- 
ndu wake ankachita akalumidwa ndi pheterere. N’kutheka 
kuti njirayi inali yothandiza mofanana ndi kupita kwa do- 


14 


NGALE 


kotala. Ubwino winanso wogwiritsa ntchito zomerazi una- 
li wakuti zinali zosavuta kupeza komanso zosaboola 
m’thumba. Kungoti anthu ankaonabe kuti sizingafanane 
ndi chithandizo choperekedwa ndi dokotala. Choncho Ju- 
ana anayamba kupemphera kuti mwamuna wake apeze 
ngale yoti akaigulitsa apeze ndalama zokwanira kukalipira 
dokotala kuti athandize mwana wawo. 

Posakhalitsa, Kino ndi Juana anayamba kukankha 
bwato lawo kuchokera pamene analikocheza ndipo lita- 
ngolowa m’madzi, Juana anakwera. Kino anapitirizabe 
kulikankha kwa kanthawi ndipo nayenso anakwera. Aso- 
dzi ena omwe ankasakasaka ngale anali atayamba kale 
ntchito yawo moti Kino ankatha kuona mabwato awo ali 
ngundandunda m’madzi, pamalo omwe pankakonda kupe- 
zeka nkhono zokhala ndi ngale. 

Kuti ngale ikhalepo pankafunika pachitike ngozi. 
Ngozi yake inali yakuti, kamwala kankalowa m’chikamba 
chankhono ndipo nkhonoyo inkayamba kukuta mwalawo 
ndi zinazake zolimba. Mkupita kwa nthawi kamwalako 
kankasanduka ngale. Ngale zina zinkakhala zazing’ono 
kwambiri moti anthu ankazigulitsa pamtengo wolira. Ko- 
ma anthu amphumi ankatha kupeza ngale yaikulu koma- 
nso yokongola yomwe akaigulitsa ankakatamuka kwa- 
mbiri. Kwa zaka zochuluka, asodzi ankasakasaka ngale 
m’nyanjayi ndipo unkakhala mwayi waukulu kupeza nga- 
le yabwino. 

Kino anavula zovala komanso chisoti chake n’kuzi- 
ponya m’bwato. M’manja mwake munali zingwe ziwiri. 
Chingwe china chinamangidwa kumwala ndipo china 
chinamangidwa kuthumba. Kenako anagwira mwalawo 
m’dzanja lake limodzi komanso thumba lija m’dzanja lina, 
n'kulumphira m’nyanja. Mwalawo unamuthandiza kuti 
asavutike kukafika pansi. Ankati akayang’ana kumwamba 

ankaona dzuwa likuwalitsa nyanjayo ngati galasi komanso 
bwato lawo lija likuyandama. 

Kenako anayamba kusambira pang’onopang’ono 
kuti asavundule matope omwe anali pansi pa nyanjayo. 
Manja ake ankagwira ntchito yaikulu zedi. Iye ankatolera 
nkhono n’kumaziyika m’thumba anatenga lija. 

Monga tanenera kale, anthu a mtundu wa Kino 
ankaimba nyimbo zokhudza chilichonse chimene maso 
awo aona. Iwo ankapeka nyimbo zonena za nsomba, ma- 
funde, kuwala, mdima, dzuwa komanso mwezi. Nyimbo 
zimenezi zinalinso m’mutu mwa Kino. Pamenepatu tiku- 
nena za nyimbo iliyonse yomwe inapekedwa, ngakhalenso 
zimene zinaiwalidwa. Choncho pamene ankatolera nkho- 
no zija, nyimbo inkamveka m’mutu mwake. Komano 
mkati mwa nyimbo imeneyo munalinso kanyimbo kena 
kachinsinsi. Imeneyi inali Nyimbo ya Chiyembekezo. Ko- 
di m’zikamba ankatolerazo munalidi ngale? Kino anka- 
dziwa kuti m’bwato lomwe linkayandama pamwamba pa- 
ke, Juana ankapempherera mwayi. Iye ankafuna ngale yoti 
akaigulitsa apeze ndalama zokalipira dokotala uja. Zime- 
nezi zinkafunikadi mwayi chifukwa nthawi zina ankatha 
kuswera tsiku lonse, koma osapeza ngale ngakhale imodzi. 
Ndiye popeza pa nthawiyi anali akusowa mtengo wogwi- 
ra, Nyimbo ya Chiyembekezo inayamba kumveka kwa- 
mbiri m’mutu mwa Kino. 

Kino anali adakali wachinyamata komanso wa- 
mphamvu, moti ankatha kukhala pansi pa nyanja kwa 
mphindi zambiri. Iye ankagwira ntchito yakeyi mofatsirira 
ndipo ankasankha zikamba zikuluzikulu zokhazokha. Pa- 
fupi ndi dzanja lake lamanja, anaona chikamba chachikulu 
modabwitsa chili pachokha. Chikambachi chinali chotse- 
guka pang’ono ndipo mkati mwake munali kenakake ko- 
wala. Koma pamene ankati azichitola, chikambacho chi- 

natsekeka. Kino anachitola mwansanga n’kuchiika m’thu- 
mba muja. Kenako anasiya mwala unkamuthandiza kuti 
akhale pansi pamadzipo n’kusambira kupita pamwamba. 
Posakhalitsa anatulutsa mutu wake ndipo tsitsi kale lakuda 
linanyezimira ndi dzuwa lomwe linkawomba m’mawawo. 

Kino anaponyera thumba lija m’bwato ndipo naye- 
nso anakwera. Nkhope yake inali ikuwala ndi chisanga- 
lalo. Juana anazindikira chimene chinkachititsa kuti Kino 
azioneka wosangalala, moti anayang’ana kumbali. Juana 
anali wodabwitsa kwambiri. Tikutero chifukwa ankakhu- 
lupirira kuti si bwino kumafunitsitsa chinthu chinachake. 
Ankaona kuti ukamachifunitsitsa m’pamene chimamera 
mapiko n’kuuluka. Ankadziwanso bwino kuti mtima wa- 
dyera umasonyeza mwano kwa milungu ndipo ikakwiya 
imangokuchotsera mwayiwo kuti ukhaule. 

Mosamala kwambiri, Kino anatulutsa mpeni wake 
waufupi n’kuyamba kukanula zikamba zazing’onoko zija. 
Ankafuna kuti chikamba chachikulucho achikanule pama- 
peto. Choncho anayamba kutulutsa zikamba zing’ onozi- 
ng’ino zija n’kumazikanula ndipo akapeza kuti mulibemo 
kanthu, ankaziponyeranso m’nyanja. Kenako anatenga 
chikamba chachikulu chija n’kumachiyang’ana ngati wa- 
ngochiona kumene. Kunena zoona, Kino ankadziwa kuti 
mkati mwa chimamba chimenecho muli kanthu kapadera 
ndipo ankakhala ngati akunyalanyaza dala kuchikanula. 

Pa nthawiyi, Juana ankangomuyang’ana ndipo ku- 
chedwa kwa mwamuna wakeyo kunkachititsa kuti azi- 
ngoti mtima phaphapha. Juana anakumbatira Coyotito 
n’kunena chapansipansi kuti, “Chikanulenitu.” Kino ana- 
lowetsa mpeni uja pakampata kachikambacho n’kuchika- 
nula. Ngati kutulo, Kino anaona ngale yokongola kwa- 
mbiri. Inali ngale yamtengo wapatali, moti chibadwireni 
anali asanaonepo ngale yokongola choncho. Ngaleyo inali 

yaikulu ngati dzira lambalame zamphepete mwa nyanja. 

Juana sankakhulupirira maso ake moti anangoti ka- 
kasi, kusowa chonena. Kunena zoona, Kino anali ndi chi- 
mwemwe chosaneneka. Akayang’ana ngaleyo, ankatha 
kuona maloto ake onse akukwaniritsidwa. Kenako anatola 
ngaleyo n’kumaiyang’ana mosamala ndipo anaona kuti 
inali yopanda chilema chilichonse. Nayenso Juana ana- 
bwera pafupi n’kumayang’ana ngaleyo m’dzanja la mwa- 
muna wake. Dzanja limeneli ndi lija anamenya nalo geti 
ndipo pamene anadzivulazapo panali patasintha mtundu 
chifukwa chofewa ndi madzi. 

Juana anapita pamene anagoneka Coyotito n’kuka- 
chotsa masamba anamuika paphewa aja. 

“Kino!” anatero Juana. 

Kino anasiya kaye kuyang ana ngale ija ndipo ana- 
ona kuti phewa la Coyotito layamba kusintha. Zikuoneka 
kuti poizoni uja anali atayamba kuchepa mphamvu. Kino 
anafumbata ngale yake mwamphamvu mumtima mwake 
mutadzaza chimwemwe. Chimwemwecho chinafika pose- 
fukira pakamwa pake, moti anakuwa monyadira. Asodzi 
ena, omwe anali pafupi anadabwa ndi zimenezi moti ana- 
yamba kupalasira kumene kunali bwato la Kino. 


NGALE 


Tauni imakhala ngati chinthu chamoyo. Imakhala ndi mu- 
tu, mapewa komanso mapazi ndipo matauni awiri sakhala 
ofanana. N’zodabwitsa kwambiri mmene nkhani imafalira 
m’tauni. Nkhani yatsopano imathamanga kwambiri kupo- 
sa mphenzi ndipo imakolera paliponse m’kanthawi koche- 
pa, makamakanso nkhaniyo ikakhala yokhudza munthu 
amene anthu samamuganizira. Ndi mmenenso zinalili ndi 
nkhani ya Kino. Nkhaniyi inayenda mofulumira n’kufika 
paliponse ngati mpweya. 

Kino ndi Juana asanafike ndi kunyumba kwawo ko- 
mwe, anthu anali ataigula kale nkhaniyi. Paliponse anthu 
ankakambirana za ngale yomwe Kino anapeza ndipo 
nkhaniyi inayenda mpaka m’tauni, kunyumba zamabwana 
kuja. Inafikanso kwa wansembe yemwe ankawongola mi- 
yendo pafupi ndi tchalitchi chake. Wansembeyo atango- 
mva nkhaniyi, nthawi yomweyo anakumbukira ming’alu 
yomwe inali patchalitchi chake komanso zinthu zambiri- 
mbiri zomwe zinkafunika kukonzedwa. Iye ankaona kuti 
ngati nkhosa yake yapeza ngale yamtengo wapatali, ndiye 
kuti ikufunika kupereka kenakake kutchalitchi. Anaku- 
mbukiranso kuti Kino ndi mkazi wake sanamangitse 
ukwati wovomerezeka wakutchalitchi komanso kuti mwa- 
na wawo Coyotito sanabatizidwe. Izi zinachitika chifukwa 

analibe ndalama zolipirira wansembeyo kuti awayende- 
tsere dongosolo la zochitikazi. 

Nkhaniyi inayenda ndi mapazi n’kukafikanso kwa 
ogulitsa m’mashopu. Iwo anayamba kuyang’ana zovala 
zawo zomwe zinkathera m’mahang’ala chifukwa chosowa 
makasitomala. Inafikanso kwa dokotala uja yemwe anka- 
thandiza mayi wina wachikulire. Vuto la mayiyu linali 
ukalamba basi. Koma dokotalayo sanamuululire zimenezi. 
Ankangomukulitsira mavuto ake n’cholinga choti alipire 
ndalama zambiri. Dokotalayu atangozindikira kuti Kino 
ndi amene anabwera ndi mwana wake m’mawa uja, nkho- 
pe yake inasintha ndipo ananena kuti, “Dokotala wa mwa- 
na ameneyo ndine! Kuteroko anabwera kuno kuti ndidza- 
mupatse mankhwala a poizoni wapheterere m’mawawu.” 

Nkhaniyi inafikanso kwa opemphapempha aja ndi- 
po nawonso anayamba kufuula mwachimwemwe. Ankati 
munthu wosauka akatola chikwama saumira pothandiza 
ovutika. 

Nawonso ogula ngale anakhala m’maofesi awo 
n’kumadikirira moleza mtima kuti asodzi abwere kudza- 
gulitsa ngale zawo. Anthu amenewa anali ochenjera kwa- 
mbiri chifukwa nsodzi akangofika, ankayamba kumune- 
nerera mpaka amubere. Nsodziyo akakhala watulo anka- 
mugula pamtengo wozizira kwambiri. Ankachita izi kuti 
nawonso apezepo kenakake chifukwa ngale ankagulazi 
sizinali zawo. Anthuwa anangolembedwa ntchito kuti azi- 
gula ngale m’maofesi osiyanasiyana omwe anali m’tauni- 
yi ndipo ngakhale ankaoneka ngati anthu osiyanasiyana, 
bwana wawo anali m’modzi. Choncho si kulakwa kunena 
kuti asodziwo ankangodzivutitsa akamasankha munthu 
woti amugulitse ngale zawo chifukwa onse anali amodzi. 

Ngati pali anthu omwe nkhani ya Kino sikanawa- 
phonya ndiye anali amenewa. Nkhantyi itangofika m’ma- 

kutu mwawo, aliyense anayamba kuganizira za tsogolo la- 
ke. Onse ankafuna kumuponda pakhosi Kino n’cholinga 
choti apeze ndalama zokonzera tsogolo lawo. 

“Nditangopeza ngale imeneyo,” ankatero mumtima 
mwawo, “ndikhoza kuigulitsa n’kutsegula maofesi angaa- 
nga ogula ngale.” 

Palibe munthu amene sankachita chidwi ndi ngale 
ya Kino. Aliyense ankafuna kuthetsa mavuto ake ndi nga- 
leyo ndipo ndi munthu m’modzi yekha amene ankawa- 
pingapinga kuti asakwaniritse maloto awowo. Munthu 
ameneyu anali Kino. Choncho posakhalitsa Kino anakhala 
mdani wa anthu onse. Ngaleyi inachitsa kuti tauni yonse 
idzadze ndi mdima wamaganizo oipa komanso chiwembu. 

Koma Kino ndi mkazi wake sankadziwa zimenezi. 
Onse anali ndi chisangalalo chophwathula tsaya ndipo 
ankaganiza kuti aliyense akuwafunira zabwino. Koma 
kunena zoona, ndi Juan Tomas yekha komanso mkazi wa- 
ke Apolonia, omwe ankawafuniradi zabwino. Chakuma- 
dzulo, Kino anakhala pansi m’nyumba mwake n’kuma- 
cheza ndi anthu a nyumba zapafupi. Kino anagwira ngale 
ya m'dzanja lake ndipo inalidi yooneka bwino kwambiri. 
Pamene ankayang’ana ngaleyo, m’mutu mwake munaya- 
mba kumveka Nyimbo ya Banja Lake. 

Ndiyeno Juan Tomas, yemwe anakhala pafupi naye 
anati, “Ndiye uchita chiyani tsopano? Iwetu watola chi- 
kwama!” 

Kino anayangana ngaleyo ali mwe-e. Nayenso Jua- 
na anaphimba nkhope yake pobisira anthuwo chimwemwe 
chimene anali nacho. Kwa Kino, kuwala kosangalatsa kwa 
ngaleyo kunkabweretsa maloto ambirimbiri. Ankatha ku- 
ona akukwanitsa kuchita zonse zimene ankalakalaka. Ke- 
nako anayankhula chapansipansi kuti, “Tikangogulitsa 
ngaleyi tikamangitsa banja lathu kutchalitchi! Tsopano 

tikhoza kukwanitsa kulipira wansembe kuti atidalitsire 
ukwati wathu!” 

Ankathanso kuona mmene azidzatchenera. Ankao- 
na Juana atavala siketi yatsopano komanso nsapato yodula 
ili phuliphuli kuphazi kwake. Nayenso ankadziona atato- 
tokola nsanza zonse za umphawi wake n’kuvala zovala za- 
pamwamba, chisoti chatsopano komanso nsapato zodula. 
Akaganizira za mwana wake Coyotito, ankamuona atavala 
kasuti kodula komanso kachisoti kumutu. Mosadziwa, 
anangozindikira pakamwa pake patatseguka n’kunena ku- 
ti, “Tigula zovala zatsopano!” 

Maloto amenewa anabalanso anzake moti Kino ana- 
yamba kuganizira zinthu zinanso zing’onozing’ono zo- 
mwe ankazilakalaka pa moyo wake. Ankafuna zipangizo 
zatsopano za ntchito yake yausodzi komanso ankafuna 
atakhala ndi mfuti. Popeza ndalama zimayankhula, Kino 
ankaona kuti palibe chingamulepheretse kupeza zinthu 
zimenezi. 

“Ndigula mfuti, 
ngaleyi ndigula mfuti!” 

Ndi mfutiyi yomwe inabweretsa maloto enanso 
aakulu kwambiri. Kunena zoona anthu sakhala okhutira 
ndi zimene ali nazo. Ngati utawapatsa chinthu chimene 
akufuna, amayambanso kulakalaka china. Koma mtima 
umenewu ndi woipa kwambiri chifukwa umachititsa kuti 
anthu azikhala adyera komanso ansanje ndipo ndi umene 
umasiyanitsa anthu ndi zinyama. Zinyama zimakhala zo- 
khutira ndi zinthu zochepa zimene zimapeza, pomwe 
anthu amafuna zonse zikhale zawo. Amafuna kupezeratu 
zinthu zam’tsogolo ndipo ena amafika mpaka poiwala na- 
zo mabanja awo. Ngakhale pa nkhani ya maloto ija, anthu 
amaona kuti si bwino kumalota mosinira. Safuna kumalota 
akudya masamba, mwayi woti akhoza kumalota akudya 

nyama ulipo. 

Anthu aja ankangomumvetsera Kino akufotokoza 
maloto ake ndipo ena ankanong’onezana kuti, “Mfuti. 
Akuti agula mfuti!” 

Pamene nyimbo ya ngale inkamveka kwambiri 
m’mutu mwa Kino, Juana anatukula mutu wake. Nkhope 
yake inali itawala ndi chisangalalo pozindikira zinthu 
zanzeru Zimene mwamuna wake ankafuna kuchita akagu- 
litsa ngaleyo. Tsopano Kino akanatha kuchita chilichonse 
chimene akufuna. Dziko lonse linali m’manja mwake tso- 
pano. Iye akanatha kutumiza mwana wake kusukulu kuti 
akadye bukhu. Kenako Kino anayang’ana anthu aja mo- 
khala ngati watulukira mfundo yofunika kwambiri ndipo 
anati, “Mwana wanga adzapita kusukulu, mwana wanga 
adzakhala wophunzira.” Mtima wa Juana unalumpha ndi 
chisangalalo ndipo anayamba kuyang'ana mwana wake 
asakukhulupirira kuti zimenezo zingachitikedi. 

“Mwana wanga adzaphunzira kuwerenga ndi kule- 
mba ndipo azidzakwanitsa kuona zinthu zomwe zima- 
pezeka m’mabuku. Mwana wanga adziwa kulemba ndi 
kuwerenga. Aphunziranso kuwerengera masamu ndipo 
nzeru zimene angakapeze kusukulu zidzathandiza tonsefe 
kuti titseguke m’maso. Mwana wanga akaphunzira, ndiye 
kuti tonse taphunzira.” 

Akayang'ana ngale ija, Kino ankatha kudziona ali 
ndi mkazi wake, atakhala m’kanyumba kabwino akuwo- 
thera moto, Coyotito ali pambali pawo akuwerenga nzeru 
zobisidwa m’mabuku. 

“Ndikagulitsa ngaleyi ndichita zimenezi,” anatero 
Kino. Koma kenako chinachake chinamuuza kuti paka- 
mwa pakepo pakhoza kumuika m’mavuto. Ankadziwa 
bwino mwambi wakuti bongololo sadzolera mafuta pagu- 
lu. Nanga pali khomo lomwe limachititsa kuti munthu 


23 


NGALE 


awonongeke kuposa pakamwa ngati? Kino anazindikira 
mfundoyi mochedwa kwambiri moti anafumbata ngale ya- 
ke ya n’kutseka pakamwa pake. 

Kunja kunali kutatsala pang’ono kuda ndipo Juana 
anapita kukasonkha moto. Alendo aja ataona kuti dzuwa 
lalowa anazindikira kuti nthawi yoti abalalikire m’ma- 
kwawo yakwana. M’modzim’modzi anayamba kufumuka, 
koma ankachita zimenezi monyinyirika kwambiri. 

Posakhalitsa moto unakolera ndipo m’nyumba mo- 
nse munayamba kuwala. Pamene Juana ankati azitereka 
nkhali, anangomva anthu akuponyerana mawu chapatali 
akuti, “Wansembe akubwera. Bambo Mfumu akubwera!” 

Azibambo omwe anatsalira pakhomopo anavula zi- 
soti zawo ndipo anapereka mpata kuti Bambo Mfumu adu- 
tse. Nawonso azimayi anazyolikira pansi popereka ulemu 
kwa wansembeyo. Kino ndi Juan Tomas anaimirira ndipo 
wansembeyo analowa m’nyumba. 

Wansembeyu anali wachikulire ndithu moti kumutu 
kwake kunali kutachita kale phulusa. Nalonso khungu lake 
linali lokhwinyata. Ndi maso ake okha omwe anali aku- 
thwa kuposa mpeni. Chifukwa cha udindo waukulu umene 
anali nawo, wansembeyu ankaona anthu onsewa ngati ana 
ake, ndipo ankawayankhulanso ngati ana. 

“Kino,” anatero wansembeyo chapansipansi, “una- 
patsidwa dzina la munthu wofunika kwambiri yemwe ndi 
bambo wa tchalitchi chathu.” Mawu a wansembeyo anka- 
mveka ngati akuchititsa mwambo wamapemphero. “Mu- 
nthu ameneyu anachita zinthu zambiri zamphamvu ndipo 
zonse zimene anachita zinalembedwa m’mabuku.” 

Maso a Kino anapita pamene panali mwana wake 
Coyotito. Mumtima mwake ankangoti, “Tsiku lina mwana 
wangayu adzadziwa zimene zimapezeka m’mabuku. Ti- 
dzaona ngati zimene akunenazi zili zoona kapena zabo- 

dza.” Nyimbo ya ngale ija inachoka m’mutu mwake ndipo 
munayamba kumveka nyimbo yoipa. 

Kenako wansembe uja anati: “Ndamva zoti wapeza 
ngale yamtengo wapatali.” 

Kino anatambasula dzanja lake n’kumuonetsa ngale 
ija. Wansembeyo anadzidzimuka ndi kukula kwake. Ke- 
nako anatsukuluza kukhosi n’kunena kuti: “Sindikukaiki- 
ra kuti ukumbukira Ambuye Wakumwamba amene waku- 
patsa mphatso imeneyi. Nanga munthu amaluma dzanja 
limene limamudyetsa ngati? Theka la ndalama zimene 
utapeze ukagulitsa ngaleyi ukufunika kuzipereka kwa 
Ambuye!” 

Kino sanayankhe kanthu. Juana ndi amene Anaya- 
nkha kuti, “Musadandaule Bambo Mfumu. Titakhala pa- 
nsi tinaganiza zoti timangitse ukwati wathu kutchalitchi. 
Komanso tikufuna kupereka kenakake ngati mphatso kwa 
Mulungu wathu. Kino amati tichita zimenezi tikangogu- 
litsa ngaleyi.” 

“N’zosangalatsa kuti mwasankha kuchita zinthu 
mwanzeru choncho,” anatero wansembeyo. “Mukatero 
Mulungu akudalitsani kwambiri ana anga.” Kenako anate- 
mbenuka n’kutuluka kumapita. 

Anthu aja anapitiriza kufumuka m’modzim’modzi 
n’kumapita m’makwawo. Juana anayamba kukonza cha- 
kudya chamadzulo. Anthu onse aja atapita, Kino anadzuka 
n’kukaima pakhonde. Monga ankachitira nthawi zonse, 
akaima pamalowa ankatha kumva fungo la zomwe zinka- 
phikidwa m’makomo oyandikira. Ankathanso kumva ka- 
mphepo kotsitsimula kakumadzulo. Koma madzulowa, 
Kino ankangodzimva ngati ali yekhayekha. Iye anafumba- 
ta ngale yake ija mwamphamvu ndipo anayamba kuona 
kuti akapusa anthu amuyeretsa m’maso. 

Kino ankatha kumva Juana akuumba mikate n’ku- 

maiika m’chiwaya. Koma maganizo ake sanali pa zime- 
nezo. Iye ankaganizira mmene angagwetsere makoma 
komanso zopinga zonse zomwe zinkafuna kumutsekereza. 
Ankaona kuti akufunika kumenya nkhondo yoteteza tso- 
golo la banja lake. 

Posakhalitsa Kino anaona anthu awiri akubwera 
molunjika kunyumba kwake. Anali dokotala ndi wantchi- 
to wake uja. 

Dokotalayo anangofikira kunena kuti, “Ineyo kuna- 
libe pamene munabwera m’mawa uja. Ndiye ndabwera 
kuti ndidzaone kuti mwana ali bwanji komanso kuti ndi- 
dzamupatse chithandizo chamankhwala.” 

Kino anakwiya kwambiri atamva mawu amenewa. 
Kunena zoona, kumeneku kunali kumutsutsula chilonda 
chomwe chinali chitangoyamba kupola. Akaganizira chi- 
pongwe chomwe dokotalayu anamuchita m’mawa uja, 
ankamva ululu woopsa mumtima mwake. 

“Musadandaule, wayamba kupeza bwino tsopano,” 
anatero Kino. 

Dokotalayo anamwetulira mwaudyabolosi, maso 
ake akuthwa ali ngwe-e. 

“Ukudziwa mnzanga, nthawi zinatu poizoni waphe- 
terere amachita zinthu modabwitsa.” Kenako anayendetsa 
nkono n’kubweretsa kutsogolo chikwama chomwe anka- 
ikamo zipangizo zake zogwirira ntchito. Iye ankadziwa 
bwino mmene anthu amtundu wa Kino ankakondera ku- 
ona zipangizo za dokotala. 

“Nthawi zina,” anapitiriza motero dokotalayo, “mu- 
nthu akalumidwa ndi pheterere amaoneka ngati akuchira. 
Koma kenako amadzidzimuka mwendo, diso kapena nsa- 
na wake zitawonongeka. Sindikuganiza kuti ukufuna kuti 
zimenezi zichitikire mwana wako. Mwamwayi ineyo ndi- 
madziwa bwino mankwala a poizoni wa pheterere.” 

Kino anayamba kuchita mantha. Iye ankaona kuti 
dokotalayo ndi amene amadziwa zambiri zokhudza zachi- 
patala. Ankadziwanso kuti dokotalayo anaphunzira ndipo 
amadziwa bwino zomwe zimapezeka m mabuku. Kino sa- 
nkafuna kuti Coyotito adzakule wopanda mwendo, diso 
kapena nsana. Choncho analowa m’nyumba ndipo doko- 
talayo anamutsatira. 

Anthuwa atalowa m’nyumba muja, Juana anasiya 
kaye kuphika n’kuyang’ana kumbali. Dokotalayo anapita 
pafupi naye n 'kutambasula manja kuti anyamule Coyotito. 
Koma Juana anakumbatira mwana wakeyo mwamphamvu 
kwinaku akuyang’ana mwamuna wake. Kino anamuuza 
ndi maso kuti apereke mwanayo ndipo anachitadi zomwe- 
ZO. 

Dokotalayo anayang’ana phewa la Coyotito ndipo 
kenako anayamba kumukoka zikope kuti aone m’maso. 

“Zikuchitika ndendende mmene ndimaganizira,” 
anatero dokotalayo. “Poizoni wambiri adakali m’thupi la 
mwanayu. Tabwera udzaone!” anatero dokotalayo akuko- 
ka chikope cha Coyotito ngati akusenda nthochi. “Waona, 
masowatu ayamba kale kuoneka abuluu.” Masowo anka- 
onekadi abuluu pang’ono. Komabe, Kino sankadziwa nga- 
ti masowo ankaoneka choncho nthawi zonse kapena ayi. 
Chomwe ankafuna chinali choti mwana wake achire basi. 

“Ndimupatsa mankhwala oti achotse poizoni amene 
watsalirayu,” anatero dokotalayo akupereka mwanayo 
kwa Kino. 

Kenako anatulutsa kabotolo kamankhwala enaake 
oyera. Ndiyeno analandiranso mwana uja n’kumutsegula 
kukamwa n’kumupungulira mankwalawo kukhosi. Atate- 
ro anasendanso chikope cha mwanayo n’kumamuyang’a- 
na m’maso mokhala ngati akufuna kuona ngati mankhwa- 
la wamumwetsawo afika pamene amayenera kulowa. 

Patapita kanthawi, anapereka mwanayo kwa Juana. 
Kenako anatembenukira Kino n’kumuuza kuti, “Ndiku- 
ganiza kuti poizoni yemwe ali m’thupi mwa mwanayu 
ayamba kuluma pakangotha ola limodzi. Komabe, ma- 
nkhwala amene ndamupatsawa amuthandiza kwambiri. 
Ndibweranso pakatha ola limodzi kuti ndidzaone kuti zi- 
kuyenda bwanji. Muli ndi mwayi kuti ndabwera pa nthawi 
yake, ndikanangochedwa pang’ono, zinthu sizikanakhala 
bwino moti moyo wa mwana wanuyu ukapanga phfu-u-u- 
u...” anatero dokotalayo pakamwa pake ponenepa pata- 
fufuma ndi mpweya poyerekezera mmene moyo wa 
mwanayo ukanaphulikira akanangochedwa pang'ono ku- 
bwera kunyumbaku. Atangomaliza kunena mawu amene- 
wa, ananyamuka n’kumapita. 

Juana limodzi ndi mwamuna wake anayamba kuya- 
ng’ana Coyotito mwamantha zedi komanso momumvera 
chisoni. Kino ananyamula dzanja lake kuti atsegule chiko- 
pe cha Coyotito, koma anazindikira kuti ngale ija idakali 
m'dzanjalo. Kenako anapita pakabokosi komwe kanali pa- 
fupi ndi khoma n’kukatengamo chigamba n’kukutira nga- 
leyo bwinobwino. Atatero anapita pakona ya nyumbayo 
n'kukakumba kadzenje pomwe anaikapo ngaleyo n’ku- 
kwirira. 

Dokotala uja anayenda khathaphyakhathapya mpa- 
ka kwawo ndipo atangofika anakhala pampando wake wa- 
wofuwofu n’kuyamba kuyang ana wotchi yake yapanko- 
no. Wantchito wake uja anamubweretsara tiyi ndi mabi- 
siketi, ndipo dokotalayo anayamba kumupyontha. 

Madzulo umenewu anthu oyandikira nyumba ya Ki- 
no ankakambirana zokhudza Kino ndi ngale yake ija. Iwo 
ankayerekezera ndi zala zawo kukula kwa ngaleyo. Anka- 
uzana mmene ngaleyo ilili yokongola komanso mmene 
ingathandizire kuti Kino ndi Juana avuuke mu umphawi 

n’kuyamba kuoneka ngati anthu. Anthuwa ankadziwanso 
chifukwa chake dokotala uja anabwera kunyumba kwa 
Kino. Ankadziwanso zimene zinali m’maganizo mwake. 

Madzulo umenewo Kino ndi mkazi wake anadya 
mikate yawo n’kukhuta. Kenako Kino anapichira fodya 
wake n’kuyamba kusuta. Koma mwadzidzidzi, Juana 
anaitana mozula mtima: “Kino!” Atamva kuitanako, Kino 
anadzambatuka n’kupita pamene panali mkazi wakeyo. 
Tye anadziwa kuti zinthu sizili bwino ataona mantha omwe 
Juana anali nawo pamene ankayang’ana Coyotito. Nkhope 
ya mwanayo inali itafiira psu-u, ndipo zinali zoonekeratu 
kuti sali bwino ngakhale pang’ono. 

“Kuteroko dokotala uja amadziwa!” anadziyankhu- 
lira yekha Kino. Iye ankakumbukira mankhwala oyera 
omwe anamupatsa aja. Juana anayamba kuimba Nyimbo 
ya Banja Lake pofuna kutonthoza Coyotito yemwe anali 
mu ululu woopsa, ndipo ankachita zimenezi kwinaku aku- 
mususuza kuti agone. Nyimbo yoipa inayamba kumveka 
kwambiri m’makutu mwa Kino moti zinali zovuta kuti 
amve nyimbo yomwe Juana ankatonthozera mwana 1ja. 

Atamaliza kumwa tiyi wake, dokotala uja anaponya 
m’kamwa kachidutswa komaliza ka bisiketi yemwe anka- 
mwera. Kenako anapukuta manja ake ndi kathawelo n’ku- 
yang’ananso pankono wake. Ndiyeno anadzuka n’kunya- 
mula chikwama chake n’kuuyamba wakunyumba kwa Ki- 
no. Ankadziwa kuti bomba limene anatchera laphulika. 

Nkhani ya matenda a Coyotito inafala mofulumira 
kwambiri. Ena ankanena kuti, “Mwaona, mwayitu uma- 
bweretsa mavuto ambiri.” Ena ankavomereza zimenezi 
n'kumalowera kunyumba kwa Kino kuti akaone kuti 
mwanayo ali bwanji. Posakhalitsa pakhomopo panadza- 
dza anthu. Iwo anangoima n’kumakambirana za kuchu- 
luka kwa mavuto amene amabwera munthu akangopeza 

kachisangalalo kochepa. Ena ataona mmene mwanayo 
analili anayamba kunena kuti, “Tiyeni tingosiya zonse 
m’manja mwa Mulungu.” 

Posakhalitsa dokotala uja anatulukira mapewa ali 
m’mwamba. Atangofika ananyamula Coyotito n kuyamba 
kumuyang ana mosamala, kenako anamugunditsa dzanja 
lake pachipumi kuti aone mmene thupi lake likutenthera 
ndipo anati: “Poizoni uja wayamba kugwira ntchito yake. 
Koma ndikuganiza kuti ndikhoza kulimbana naye.” Atate- 
ro anaitanitsa madzi oti asungunuliremo mankhwala. Ata- 
maliza kupanga nsakanizo wakewo anamutsegula paka- 
mwa pa mwanayo n'kumupungulira mankhwalawo ku- 
khosi ndipo Coyotito anayamba kulira. Posakhalitsa ana- 
yamba kusanza moipa moti kuchita zimenezi kwa nthawi 
yaitali akanasanza matumbo. 

“Monga ndinakuuzirani kale, muli ndi mwayi kuti 
ndimadziwa mankhwala a poizoni wa pheterere, kupanda 
apo—” anatero diso lili pamtunda pofuna kuwathandiza 
kudziwa kuopsa kolambalala dokotala mwana wawo ata- 
lumidwa ndi pheterere. 

Koma Kino sanasiye kuyang'ana kabotolo kama- 
nkhwala oyera aja. Ankayang’ana botololo tsinya lili the- 
e! Posakhalitsa Coyotito anasiya kulira ndipo anagona tulo 
chifukwa chotopa ndi kulira komanso kusanza. Kenako 
dokotayayo anapereka Coyotito kwa mayi ake. 

“Apeza bwino tsopano,” anatero dokotalayo. “Nda- 
chotsa poizoni yense yemwe anatsalira m’thupi mwake.” 
Pa nthawiyi, Juana ankayang’ana dokotalayo momuya- 
mikira. 

Dokotalayo anatseka chikwama chake n’kunena ku- 
ti, “Mukuganiza kuti mupereka liti ndalama ya chithandi- 
zo chamankhwala chomwe ndaperekachi?” Dokotalayo 
ananena mawu amenewa mwaulemu kwambiri. 


30 


NGALE 


“Tikupatsani tikangogulitsa ngale yathu,” anatero 
Kino. 

“Kodi muli ndi ngale? Sindimadziwatu ine!” doko- 
talayo anafunsa mwachidwi. 

Kenako anthu oyandikira nyumba aja anayamba 
kunena mokweza kuti, “Kino wapeza ngale yamtengo wa- 
patali kwambiri.” Ankanena zimenezi akuyerekezera ku- 
kula kwake ndi zala zawo. 

“Kino alemera ndithu,” anateronso wina. “Palibe 
anayamba waonapo ngale yokongola ngati imene Kino 
wapeza.” 

Dokotalayo anayamba kuyang’ana mwausatana. 
“Koma ukumaisunga pabwino ngaleyo? Ukapusatu anthu 
akuwomba. Bwanji ndizikakusungira kunyumba kwanga 
pamalo abwino?” 

“Musavutike, ndikumaisunga pabwino,” anatero 
Kino. “Mawa ndikaingulitsa ndipo ndibwera kudzakupa- 
tsani ndalama yanu.” 

Maso a dokotalayo anatsata maso a Kino pamene 
ankayenda molowera pansi, chakukona kwa nyumba ya- 
keyo. 

Kino ataona mmene maso a dokotalayo anayendera, 
anazindikira kuti pali kanthu. Dokotalayo komanso anthu 
aja atangochoka, Kino anatseka chitseko n’kupita pamene 
anakwirira ngale ija. Kenako anaifukulapo n’kukaikwirira 
pansi pa phasa yomwe ankagonera. Pamene ankachita 
zimenezi, Juana ankangomuyang’ana modabwa. 

“Kodi mukuopa ndani?” anafunsa Juana. 

Kino anayamba kufufuza yankho m’mutu mwake, 
ndipo atalipeza anati: “Aliyense.” 

Usiku umenewo Juana sanasiye mwana wake m’bo- 
kosi ankamugoneka lija poopa kuti angalumidwenso ndi 
pheterere wina. Anangomufukata m’manja mwake. Pata- 

pita nthawi, moto ankaphikira uja unazima ndipo m’nyu- 
mbamo munangotsala mdima wokhawokha. 

Usiku umenewo, Kino analota maloto. M’maloto- 
wo, Coyotito anali atayamba sukulu ndipo ankawerenga 
buku lalikulu ngati nyumba. Bukulo linali ndi zilembo 
zazikulu ngati agalu ndipo zilembozo zinkathawa m’ buku- 
mo moti posakhalitsa masamba ake ankangooneka mdima 
wokhawokha. Mdima umenewo unabweretsa nyimbo yoi- 
pa m’mutu mwa Kino moti chifukwa cha mantha, ana- 
dzidzimuka. 

Atamvetsera mwatcheru mumdima wa usikuwo, 
Kino anazindikira kuti chinthu chinachake chinkayenda 
nyumbayo chakukona kuja. Iye anaduliratu mpumo kuti 
amve kalikonse. Zikuoneka kuti nachonso chinthu chinali 
mumdimacho chinali chitaima kaye n’kumamvetsera. 
Kwa kanthawi sipanamvekenso phokoso lililonse. Koma 
kenako phokosolo linayambiranso. 

Kino anapisa nkono wake m’malaya n'kutulutsa 
mpeni ndipo atangotero anadzambatuka n’kulumphira ku- 
kona kuja. Kumeneko anakhudza munthu ndipo ataponya 
dzanja lake kuti amubaye, koma anamuphonya. Keneko 
anaponyanso dzanja lake ndipo anamulemba nawo. Mwa- 
dzidzidzi anangomva chinachake chamung amba chipu- 
mi. Ululu umene anamva pamenepo unali wosaneneka 
moti anagwera pansi ndipo munthu uja anapezerapo mwa- 
yi n'kuthawa. Pambuyo pa zimenezi kunja kunangoti chu- 
u! 

Kino ankatha kumva magazi otentha akuyenderera 
pachipumi chake. Ankamvanso Juana akumuitana. Juana 
ankaitana mwamantha zedi chifukwa anamva phokoso 
lonse la kukunthana kuja. Pa nthawiyi Kino anali ndi 
mantha aakulu. Iye sankafuna kuti mkazi wakeyo adziwe 
zimenezi moti anamuyankha kuti, “Usadandaule mkazi 

wanga, ndili bwinobwino. M’nyumba muno munalowa 
wakuba.” 

Kenako anayamba kupapasapapasa akubwerera ku- 
nali mphasa kuja. Juana anali akukoleza moto kuti m’nyu- 
mbamo muwale. Atangoona bala lomwe linali pachipumi 
chamwamuna wakeyo, anaviika nsanza m’madzi n’kuya- 
mba kumupukuta. 

“Zazing’ono zimenezi,” anatero Kino modzilimbi- 
tsa mtima, maso ake akuoneka moopsa. 

“Ngale imeneyi ndi yoipa mwamuna wanga,” ana- 
tero Juana. “Tiyeni tingoitaya. Tikachedwa ikhoza kuti- 
wonongera banja lathu.” Ndi kuwala kwa moto anakoleza 
uja, Kino ankatha kuona maso a Juana atangotsala pang’o- 
no kufwamphuka m’chimake chifukwa cha mantha. 

Koma Kino sanamvere zonena za mkazi wakezi. 
“Umenewu ndi mwayi wathu Juana,” anatero Kino. 
“Mwana wathu akufunika kudzapita kusukulu. Ayenera 
kuphunzira kuti asadzavutike ngati ifeyo. Kapenatu iwe 
sukufuna kuti zimenezi zichitike?” 

“Koma ayi Kino, ngaleyi itipweteketsa,” anatero 
Juana. “Ikhoza kupweteketsanso mwana wathuyu.” 

“Basi khala chete,” anayankhula mozazira Kino. 
“Mawa tigulitsa ngaleyi, ndipo masokawa atichoka. Zi- 
nthu zibwereranso mwakale.” M maso mwa Kino munka- 
oneka kuwala kwa moto uja. Pa nthawiyi m’pamene ana- 
zindikira kuti mpeni uja unali udakali m’manja mwake. 
Ataona kuti uli ndi magazi, anaubayitsa pansi kuti maga- 
ziwo achoke. 

Tsopano unali m’bandakucha ndipo Kino anasuntha 
mphasa n’kufukula ngale ija. Kenako anayamba kuiya- 
ng ana mwachidwi. 

Ngaleyo inkawala ndi malawi a moto uja. Kunena 
zoona inali yokongola zedi komanso yosalala bwino moti 

ataiyang ana, anayamba kumva nyimbo m’mutu mwake. 
Inali nyimbo yachisangalalo komanso yatsogolo lowala. 
Nyimboyi inachititsa kuti Kino ayambe kumwetulira mo- 
sadziwa. Popeza maso alije mpanda, diso la Juana lina- 
phuluza n’kumuona akusekerera. Ndiye popeza mwamuna 
ndi mkazi okwatirana ndi thupi limodzi, nayenso anagwi- 
rizana ndi mwamuna wake n’kumwetulira. Ngakhale Kino 
anavulazidwa ndi wakuba uja, zikuoneka kuti tsikuli ana- 
liyamba ndi chiyembekezo. 

M’mawa watsikuli, mbiri inamveka yoti Kino akagulitsa 
ngale yake m’tauni ya La Paz. Anthu onse a nyumba zo- 
yandikira anamva za nkhaniyi. Nawonso ogulitsa m’ma- 
shopu am’tauniyi sinawaphonye. Nkhaniyi inafikanso ku- 
tchalitchi kuja. Koma koposa onsewa, inakafikanso kwa 
anthu ogula ngale omwe anakhala m’maofesi awo n’ku- 
madikirira Kino mphuno zili m’mwamba. 

Dzuwa linalawira kuwomba m’mawa umenewo. 
Mabwato ankangoti ndengundengu m’mbali mwa nyanja. 
Zikuoneka kuti pa tsikuli palibe nsodzi ndi m’modzi ye- 
mwe amene anaganiza zolowa panyanja kuti akafufuze 
ngale. 

Limeneli linali tsiku lapadera kwambiri kwa Kino 
ndi mkazi wake. Chisangalalo chawo chinkafanana ndi 
chimene anali nacho Coyotito atangobadwa. M’mawawu, 
Juana anaveka mwana wake zovala zimene ankazidalira. 
Kenako anamanga tsitsi lake ndi chingwe chofiira n’ku- 
vala siketi yomwe ankaivala pazochitika zapadera. Pame- 
ne dzuwa linkayamba kukwera, banjali linanyamuka. Ki- 
no anali atavala zovala zake zoyera, zomwe zinali zachi- 
kale komanso zofwifwa. Iye sankakaikira kuti limeneli li- 
khala tsiku lomaliza kuvala zovala zakuthazi. Mawa, mwi- 
nanso titi madzulo a tsikuli, akanakwanitsa kugula zovala 

zatsopano. 

Anthu oyandikana nawo nyumba aja ankangoya- 
ng’ana pakhomo pa Kino ali m’nyumba zawo. Nawonso 
anali atatchenatchena n’kumadikirira kuti auyambe. Iwo 
anali atagwirizana kuti limeneli ndi tsiku lapadera kwa- 
mbiri kwa asodzi onse. Nawonso ankaona kuti angachite 
bwino kupita nawo kuti akaonerere mnzawo wakuntchito 
akugulitsa ngale yake. 

Juana ananyamula Coyotito kuti nayenso akaone 
chilichonse chomwe chikachitike. Kino anavala chisoti 
chake chakhonde komanso nsapato zake zotopa n’kubo- 
woledwa ndi chisongole. Ngale yamtengo wapatali ija 
anali ataikutira mukansanza kofewa. Kansanzako ana- 
kaika m’chikwama ndipo chikwamacho anachilowetsa 
m’thumba la malaya ake. 

Kino anatuluka m’nyumba mwake ndi mdidi. Jua- 
na, yemwe anabereka Coyotito kumbuyo, ankamulondola 
pambuyo ngati ngolo. Kenako analunjika nsewu wopita 
m'tauni ndipo anthu a nyumba zapafupi aja anawatsata 
mwaunyinji. Ndiye popeza tsikuli linali lofunika zedi, 
pambali pa Kino panali mchimwene wake uja, Juan To- 
mas. 

“Usakachitetu zogona anthu ake ndi akuba. Zinga- 
khale zomvetsa chisoni kwambiri ngati atakakunenerera 
mpaka kukugula pamtengo wolira,” anatero Juan Tomas. 

“Zoonadi, anthu amenewa ndi amambala kwabasi,” 
anavomereza Kino. 

“Sitikudziwa kuti m’madera ena anthu amagulitsa 
ngale pamitengo yotani,” anatero Juan Tomas. “Nanga 
tingadziwe bwanji ngati ogula ngale akunowa amatigula 
pamitengo yabwino? Ndimalakalaka tsiku lina nditadza- 
dziwa mitengo yomwe amawagula kumene amakaguli- 
tsako akatigula ifeyo kunoko.” 


36 


NGALE 


“Zoonadi,” anatero Kino, “koma nanga tingadziwe 
bwanji ngati pali amene anayamba wachokapo kuno n’ku- 
pita m’matauni ena?” 

Pamene ankayenda, khamu la anthu linkawatsatira 
lija linkangokulirakulirabe. Ataona khamuli, Juan Tomas 
anayamba kuchita mantha ndipo anati: 

“Iweyo usanabadwe Kino,” anayamba motero Juan 
Tomas, “akuluakulu a mtundu wathu anapeza njira yoti 
azigulitsa ngale zawo pamitengo yabwino. Anaganiza zo- 
peza munthu woti atenge ngale zonse n’kukazigulitsa ku- 
tauni yaikulu.” 

“Ndinamvadi zimenezo,” anatero Kino. “Ndimaona 
kuti analingalira bwino kwambiri.” 

“Posakhalitsa anapezadi munthu n’kumupatsa nga- 
le zawozo kuti akawagulitsire,” anapitiriza Juan Tomas, 
“Koma atangochoka kuno, sanabwerenso. Zimamveka ku- 
ti achifwamba ndi amene anamupotokola khosi n’kutenga 
ngale zonse. Patapita nthawi anatumizanso wina ndipo 
zinachitikanso chimodzimodzi. Ataona kuti njirayi ithetsa 
anthu, anangoganiza zobwerera ku njira yakale ija.” 

“Ndinamvadi,” anatero Kino. “Bambo ndi amene 
anandifotokozera nkhani imeneyi. Inali njira yabwino ku- 
ngoti inali yosemphana ndi mfundo zatchalitchi. Wanse- 
mbe ananena zimenezi momveka bwino. Anati Mulungu 
sanakondwere ndi njira imeneyo chifukwa safuna kuti 
munthu asiye malo ake n’kumakayendayenda m’madera a 
eniake ngati njoka. Anatsindika mfundo yakuti munthu 
akachita zosemphana ndi zimenezi amakumana ndi tsoka 
moti samakaikira kuti anthu amene anatumidwawo ana- 
chita kulangidwa ndi Mulungu.” 

“Wansembe wathu uja amakondadi kunena zime- 
nezi chaka chilichonse,” anatero Juan Tomas. 

Anthu apachibalewa anatseka maso awo pang’ono. 

Iwowa komanso azigogo awo, ngakhalenso azigogo a azi- 
gogo awo anayamba kuchita zimenezi pamene alendo 
ochokera ku Spain anabwera kwawoku ndi mifuti n’ku- 
yamba kuwaopseza. Ndipo pa zaka zonse zokwana 400 
zimene alendowa anakhala akulamulira derali, anthuwa 
anaphunzira njira imodzi yokha yodzitetezera. Njira yake 
inali kutseka maso komanso pakamwa pawo. Kulimbana 
ndi anthu amenewa kunali kuika moyo pachiswe moti 
ngati ukufuna kukhala ndi moyo wautali, nkhani zina 
unkangofunika kuzimwera madzi n’kuziiwala. 

Khamu la anthu lija linangoti nyomi, kuwalondola 
pambuyo. Posakhalitsa anatulukira m’tauni, ndipo mofa- 
nana ndi poyamba paja, opemphapempha amene ankakha- 
la patsogolo pa tchalitchi chija anawalondola. Anthu ogu- 
litsa m’magolosale anawaperekeza ndi maso. Nawonso 
ogulitsa m’mashopu anatsekeratu chifukwa chosowa ma- 
kasitomala ndipo anatsata Kino kogulitsa ngale yake. 

Nkhani ya kubwera kwa khamu la anthuli inafika 
kumaofesi a ogula ngale aja. Iwo anachotsa ngale zawo 
n'kuzibisa. Sankafuna kuti Kino azidzayerekeza ngale 
yake yamtengo wapataliyo ndi ngale zawo zosalongosoka. 

Mu ofesi imene Kino anasankha kukagulitsa ngale 
yake, munali munthu wina wonenepa ndipo anakhala pa- 
mpando n’kumaseweretsa ndalama yasiliva. Nkhope yake 
inkaoneka yachifundo, ndipo maso ake anali aubwenzi. 
Iye anasiya chitseko cha ofesi yake chotsegula kuti mu- 
zilowa kamphepo komanso kuwala. Pa nthawiyi ankaimba 
mulizi kwinaku akuyang 'ana kukhomo. Kenako anango- 
zindikira Kino watulukira, chigulu chija chikumutsatira 
pambuyo. 

“Ndakulandira m’bale wanga,” anatero wogula nga- 
leyo. “Khala omasuka ndithu, ine ndili pano kuti ndiku- 
thandize.” 

Koma kenako nkhope yake inasintha. Iye ankase- 
kerera ndi mbali imodzi ya kamwa lake ndipo maso ake 
olowa mkati, omwe ankaoneka ngati akusuzumira m'chi- 
gompholera, anayamba kuyang’ana mocheka ndi mwano. 

“Ndabwera kudzagulitsa ngale yanga,” anatero Ki- 
no. Juan Tomas anali pambali pake ndipo anthu ankamu- 
tsatira aja ankasuzumira pakhomo. Ana ena ankakwera 
pazenera n’kumasuzumira. 

“Uli ndi ngale imodzi basi?” anatero munthu wone- 
nepa uja. “Anzakotu amabweretsa mulu wa ngale, mwina 
12 pakamodzi. Tulutsa ngale yakoyo tiione. Ndikugula 
pamtengo wabwino kwambiri.” 

Mwapang 'onopang 'ono Kino anatulutsa kachikwa- 
ma anaika ngale kaja. Mkati mwa kachikwamako anatulu- 
tsamo kansanza kofewa. Ndipo mkati mwa kansanzako 
munatuluka ngale yamtengo wapatali ija. Atangotika pate- 
bulo, wogula ngaleyo anangoti kukamwa yasa-a ngati 
ng’ona ndipo ndalama ankaseweretsa ija inamupulumuka 
n'kugwera pansi. Maganizo ake atabwereramo, anatola 
ngale yamtengo wapataliyo n’kuyamba kuiyang’ana ngati 
akufuna kuilowetsa m’maso. 

Kino anadikirira ndipo gulu la anthu anabwera nalo 
lija nalonso linadikira. Ena ankanong’onezana kuti: 

“Akadatyang’ana. Zikuoneka kuti sanayambe kuka- 
mbirana mtengo.” 

Wogulayo anaponya ngale ija patebulo mokhala 
ngati ikumunyansa. Nkhope yake inasinthiratu n’kukhala 
pakatikati pa kukhumudwa ndi kumwetulira kwauta- 
mbwali. 

“Pepa m’bale wanga,” anatero wogulayo. 

“Imeneyitu ndi ngale yamtengo wapatali kwambiri. 
Palibe anaonaponso ngale yangati imeneyi,” anatero Kino. 

“Neale imeneyi yakulitsa,” anatero wogulayo. “Ndi 


39 


NGALE 


ndani angagule ngale yaikulu chonchi? Kunja kunotu ku- 
libe makasitomala omwe amagula ngale zazikulu ngati 
zimenezi, moti ndikutsine khutu mnzanga: ngaleyi ndi yo- 
panda ntchito m’pang’ono pomwe. Apa ndiye zakuvuta 
kwabasi.” 

Nkhope ya Kino inasinthiratu ndi mkwiyo. “Ngale- 
yitu ndi yamtengo wapatali,” anatero Kino. “Palibe ana- 
yamba wapezapo ngale ngati imeneyi.” 

“Koma vuto lake ndi loti yakulitsa,” anatero wogula 
uja. “Ndi ngale yabwinodi ndithu, vuto ndi kukulako basi 
moti mokuganizira ndikhoza kungokupatsa 1,000 pesos 
kuti ndiluze ndi ineyo.” 

Nkhope ya Kino inayamba kuoneka moopsa. “Mte- 
ngo wa ngale imeneyi ndi 50,000, inuyonso mukudziwa 
zimenezo. Mukufuna mungondibera basi.” 

Wogula uja anamva phokoso losasangalatsa kucho- 
kera m’khamu lija ndipo nayenso anayamba timantha. 

“Ngati sukugwirizana ndi zimene ndikukuuzazi,” 
anatero mofulumira, “pita ukafunse ogula akumtundako. 
Alvaro!” anaitana wogula ngale uja, ndipo wantchito wake 
anasuzumira pakhomo, “Tapita ukaitane ogula ngale atatu 
apamtundapo. Koma usakawauze chimene ndikuwafunira. 
Ukangowauza kuti abwere mwansanga.” 

Gulu la anthu linamuperekeza Kino lija linayamba 
kukambirana chapansipansi. Kunena zoona ngale ya Kino 
inalidi yaikulu kwambiri mosiyana ndi ngale zina koma- 
nso inali ndi mtundu wachilendo. Iwo ankaona kuti 1,000 
pesos ndi ndalama yambiri kwa munthu wosauka ngati 
Kino. Iwo ankakumbukira kuti dzulodzuloli Kino analibi- 
retu olo | tambala yoti n’kulipirira dokotala ndipo anka- 
ona kuti n’kupusa kwambiri kutaya mwayi wanzama ngati 
umenewo. 

Koma Kino anamenyetsa nkhwangwa pamwala. Pa 

nthawiyi ankangomva ngati mizimu yoipa yamuzungulira 
ndipo nyimbo yoipa inayambanso kumveka m’mutu mwa- 
ke. Ngaleyo inali idakali patebulo paja ndipo diso ladyera 
la wogula ngale uja silinachoke pangaleyo. 

Posakhalitsa, panja paja panamveka anthu akupe- 
reka njira kwa ogula ngale atatu anapita kukaitanidwa aja. 
Khamu la anthulo linacheteka kaye. Palibe ankadzikanda 
kapena kutsokomola poopa kuti phokoso lake lingachititse 
kuti zina zimene zingakambidwe muofesi muja ziwadutse. 
Pamene anthuwo ankalowa, Kino anangokhala chete. Iye 
ankangochita chidwi ndi nkhope zawo. Pa nthawiyi Kino 
anamva kukodola kumbuyo kwake ndipo atacheuka anao- 
na mkazi wake Juana. Pamene ankayang’ananso wama- 
londa uja, anali atalimba mtima. 

Anthu atatuwo asanayang’ane ngale ija, munthu 
wonenepa uja ananena kuti: “Achikulirewa abwera kudza- 
gulitsa ngale yawo ndiye ndawauza mtengo wongobetsa 
wa chinthu chili apachi. Koma zikuoneka kuti sakugwi- 
rizana nazo. Tachionani mosamala anzanganu, ndiyeno 
mundiuze mtengo umene mungachigule.” Kenako anate- 
mbenukira kwa Kino. “Uonetu, eti? Nanga ndawauza mte- 
ngo ngati? Uone wekha zimene anene.” 

Amene anayamba kutsirira ndemanga anali wogula 
wina yemwe anali woonda zedi. Atangoona ngaleyo, mu- 
nthu ameneyu anadzidzimuka kwambiri. Ndiyeno anaitola 
n’kuyamba kuiyang’ana mwachidwi. Koma kenako anai- 
ponyeranso patebulo paja ngati nyansi. 

“Ine sindingagule ngale imeneyi,” anatero. “Kugula 
chinthu chimenechi n’kuwononga ndalama!” 

Kenako wogula ngale winanso pa atatuwo, yemwe 
anali wachinyamata komanso wooneka watimanyazi tabo- 
dza, anawerama n’kutola ngaleyo kwinaku akutyang’ana 
mwachidwi. Koma posakhalitsa anayamba kuseka chapa- 

nsipansi. 

“Ngaleyi ndi yofewa kwambiri,” anatero munthuyo. 
“Singachedwe kuchoka mtundu ndipo ikhoza kufwifwi- 
ratu pakangotha miyezi yochepa.” 

Nayenso wachitatu anatenga ngaleyo n'kumaiya- 
ng’ana. “Ndili ndi kasitomala wina yemwe amakonda nga- 
le zazikulu chonchi,” anatero. “Ndikhoza kukugula ngale- 
yi pamtengo wa 500 pesos, ndipo ineyo ndingakaigulitse 
kwa munthuyo pamtengo wongotaya wa 600 pesos.” 

Kino anapsa mtima atamva zimenezi moti anamu- 
kwatula ngaleyo n’kutikanso pakansanza kaja. 

Munthu wonenepa uja anayambanso kuyankhula 
ndipo anati, “Waonatu mnzanga! Ndakupatsa mtengo wa- 
bwino zedi. Palibenso kwina kumene ungakagulitse ngale 
imeneyi pamtengo wongopereka ngati umenewu. Ndiye 
ukuti bwanji? Ndikupatse 1,000 pesos yako uzipita? Si- 
ndikuganizanso kuti uchita bobobo pamenepa chifukwa 
ukatero, ukhoza kunong’oneza bondo pamapeto pake!” 
anatero pamene Kino ankaika ngale yake m’thumba la ma- 
laya. 

“Ndinu anthu akuba kwabasi,” anatero Kino mo- 
kwiya. “Ndikhoza kungotayapo nthawi pano. Ndipita 
kukagulitsa ngaleyi kutauni yaikulu.” 

Tsopano ogula ngalewo anazindikira kuti mwayi 
wogula ngale yamtengo wapataliyo wawapulumuka 
m’manja moti munthu wonenepa uja anawonjezera mte- 
ngo. 

“Chabwino, ndikugula 1,500 pesos.” 

Koma pamene ankanena zimenezi, Kino anali ata- 
tuluka kale panja. Pamene ankadutsa pakati pa chigulu cha 
anthu aja, anamva ena akuyankhula zinthu zosiyanasiyana 
koma sanawasamale. Juana anamutsatira pambuyo pake 
chothamanga. 

Madzulo a tsiku limenelo, anthu oyandikana nawo 
nyumba aja analowa m’nyumba zawo n’kumadya mikate 
yawo. Iwo ankakambirana zomwe zinachitika kogulitsa 
ngale kuja. Kunena zoona, nawonso anali asanaonepo nga- 
le yaikulu ngati ya Kino ndipo ankadziwanso kuti ogula 
ngale aja anali akatswiri pa nkhani yonena kuti ngale iyi 
ndi yabwino kapena ayi. 

“Ine ndikuona kuti ogula ngale aja sanachite kupa- 
ngana kuti anene mitengo imene ija,” ankatero ena. “Onse 
atatu amaona kuti ngale ija ndi yopanda ntchito.” 

“Koma mwina amanama! Ndani akudziwa, mwina 
analumana makutu Kino uja asanapite! Pajatu apawo ndi 
mizu ya kachere, amakumana pansi.” 

“Komatu ngati zilidi zoona ndiye kuti amangotibera 
tikamawagulitsa ngale zathu.” 

Ena ankanena kuti Kino walakwitsa kwambiri po- 
kana kulandira 1,500 pesos. Ankaona kuti imeneyo ndi 
ndalama yochuluka yomwe pa moyo wake sanaigwirepo. 
Gulu la anthu amenewa linkaona kuti Kino wataya bo- 
mwetamweta. Ena ankadzifunsa kuti, ‘Kodi Kino wali- 
mbadi mtima kupita kutauni yaikulu kuti akagulitse ngale 
yakeyo?’ 

Winanso ananena mwamantha kuti, “Ogula ngale 
ajatu amukwiyira. Ndikuona kuti sangalolenso kumugula, 
moti akasowa koigulitsa. Wangodziwonongera msika 
basi.” 

Enanso ankati, “Kino ndi munthu wanzeru ndipo 
wachita bwino osawagulitsa anthu akuba amene aja. Zi- 
mene wachitazi zitithandiza tonsefe.” 

Kino anakhala m’nyumba mwake muja n’kumaswa 
mutu. Pa nthawiyi n’kuti atabisa ngale yake ija pansi pa 
mwala pafupi ndi pamene ankakoleza moto paja. Kino 
anali ndi mantha. Iye anali asanachokepo kwawoku n’ku- 

pita kudera lina. Chinthu chinanso chomwe chinkamu- 
detsa nkhawa chinali choti tauni yaikuluyo inali kutali 
zedi. Munthu ankafunika kuwolola nyanja komanso kudu- 
tsa mapiri ambirimbiri. Choncho akaganizira kutalika kwa 
ulendowu, mphamvu zinkamuthera. Komabe, iye ankadzi- 
wa kuti akufunika kuchita zinthu mwachamuna ngati 
akufuna kuti zimuyendere. Sankafuna ngakhale pang’ono 
kuti maloto okhudza tsogolo lake asokonekere chifukwa 
cha winawake. 

“Inetu ndikapondako kumeneko,” ananena zimene- 
zi motsimikiza mtima. Ankakhulupirira kuti chilichonse 
ndi chotheka bola ngati munthu walimba mtima. 

Pamenepa m’pamene Juan Tomas anatulukira ndi- 
po anakhala pambali pa Kino. Chifukwa chosamvetsa zi- 
mene zinachitika m’mawa uja, Juan Tomas sanayankhule 
kwa nthawi yaitali. Koma kenako Kino anati: “Koma 
nanga ndikanatani? Anthu ajatu amafuna kundibera!” 

Juan Tomas anagwedezera mutu. “Timadziwa kuti 
alendo amenewa amangotilima pansana komanso kutidye- 
ra masuku pamutu. Amatigulitsa zinthu zawo modula 
kwambiri ndipo eni nthakafe timazunzika koopsa mpaka 
kufika pomwalira ndi umphawi. Koma ndikuuze pano 
m’bale wanga, walakwitsa kwambiri kuwakaniza kugula 
ngale yakoyi. Ukanangovomera ngakhale amakubera. 
Apatu wangokhala ngati ukutsutsana ndi zimene makolo 
athu akhala akuchita. Ndayamba kuchita mantha kuti 
chinachake chikhoza kukuchitikira.” 

“Ine sindikuchita mantha. Ndichita mantha ndi chi- 
yani?” anafunsa Kino. “Anthu azindiopseza chifukwa cha 
ngale yanga? Ayi, sindilola kuti wina azinditengera ku- 
mtoso ngati maliro a njoka. Amene atalimbane ndi ine 
adziwanso!” 

“Ndangofuna ndikuuze monga m’bale wanga,” ana- 

tero Juan Tomas. “Koma n’kutheka kuti ukulondola ndi- 
thu. N’kuthekanso kuti ngale yakoyi ukhoza kukaigulitsa 
ndalama zochuluka kumene ukunenako. Koma kodi wa- 
konzeka kukwera mapiri omwe ungakumane nawo kuti 
zimenezo zitheke?” 

“Ukutanthauza chiyani?” 

“Chimene ndikutanthauza ndi choti ndikuopa kuti 
chinachake chikhoza kukuchitikira. Panopa ukungokhala 
ngati ukuyenda njira yachilendo ndipo kumene ukupita 
sukukudziwa.” 

“Koma nanenso ndikuuze Juan Tomas. Munthune 
ndavutika mokwanira ndipo sindilola chilichonse kundi- 
landa mwayi umene ndapezawu. Ndinyamuka masiku 
akubwerawa kupita kukagulitsa ngale yangayi kutauni 
yaikulu,” anatero Kino. 

“Inde, ukuyeneradi kupita,” anavomereza Juan To- 
mas. “Koma ndikuganiza kuti kumene ukupitako siku- 
kachitika zosiyana ndi zimene zachitika kunozi. Bolanso 
kunoko kuti uli ndi anzako komanso ineyo, mchimwene 
wako. Kumene ukupitako, ngakhale mphemvu kapena 
utitili sizikukudziwa.” 

“Nanga ndiye mukufuna nditani?” Kino Anaya- 
nkhula mowawidwa mtima kwambiri. “Sindikufuna kuti 
mwana wangayu adzafe ali mphawi. Ndikufuna azidzasa- 
ngalala. Koma zikuoneka kuti pali ambiri omwe satifunira 
zabwino. Amasangalala akamationa tikuvutika. Koma ayi, 
ndimenya nkhondoyi mpaka pamapeto. Anzanga andite- 
teza.” 

“Akhozadi kukuteteza. Koma angakuteteze ngati 
nawonso miyoyo yawo sili pachiopsezo,” anatero Juan 
Tomas. Kenako anaimirira n’kunena kuti, “Koma ndiku- 
funira zabwino zonse. Mulungu akhale nawe m’bale wa- 

Juan Tomas anasasa matako ake n’kuona nsanawa- 
njira. M'mbuyo muno, Kino anakhala pansi n’kumasi- 
nkhasinkha. Maganizo omwe anali nawo anamufoola 
kwambiri ndipo ankangodziona ngati akulimbikira mtu- 
nda wopanda madzi. Zinkangokhala ngati njira zonse zo- 
mwe amafuna kudutsa zatsekeka. M’mutu mwake anka- 
ngomva nyimbo yamdima ikulira. 

Juana atayang’ana mwamuna wakeyo n’kuona 
mmene anaweramira ndi nkhawa, nayenso anayamba ku- 
vutika mumtima. Koma Juana ankamudziwa bwino mwa- 
muna wakeyu. [Iye ankadziwa kuti ngati pali chomwe 
angachite kuti amutonthoze komanso kumulimbikitsa pa 
nthawi yovutayi, ndiye ndi kungokhala chete basi. Kenako 
anayamba kuimbira nyimbo mwana wake yemwe pa 
nthawiyi anali atamunyamula m’manja. Iye ankaimba nyi- 
mboyi ngati njira yotonthozera mwanayo komanso ku- 
thamangitsira zoipa. Mawu amene ankawaluka m'nyi- 
mboyi anali anzeru kwambiri chifukwa ankadziwa kuti 
agweranso m’makutu a mwamuna wakeyo. 

Kino sanasunthe pamene anakhala paja kapena ku- 
funsa za chakudya chake. Iye ankatha kuona mikwingwi- 
rima yomwe ankayembekezera kukumana nayo. Ankadzi- 
wa kuti pali achiwembu ambirimbiri omwe ankalakalaka 
atatuluka panja mumdimawo kuti akamuchite chipongwe. 
Mwamwayi, Kino sankayerekeza kuchoka panyumba pa- 
ke. Koma ngati pali chinthu chovuta kwambiri komanso 
chosathawika ndiye ndi mavuto. Akaona kuti Sukuma- 
dutsadutsa pamene akhala, amakuyendera kwanu. Ndi 
zimene zinachitika pa tsikuli. Mwadzidzidzi, Kino ana- 
mva munthu wina akumuitana. Atangomva kuitanako, 
anatenga mpeni wake n’kutuluka panja kuti akaone kuti 
ndi ndani. 

Juana anayesetsa kumuletsa kuti asatuluke, koma 

Kino anatseka mapirikaniro ake. Juana anamutsatira n’ku- 
mugwira nkono, koma Kino anausasa n’kulowa mumdi- 
ma. Posakhalitsa anamva anthu akumenyana modetsa 
nkhawa. Mwamantha anaika pansi mwana wake n’kutola 
fuwa ndipo anathamangira panja paja, koma anakapeza 
ndewuyo itatha kale. Kino anali ali m'dothi, kwinaku aku- 
yesetsa kudzitolera kuti adzukenso. Chodabwitsa n’choti 
panjapo panalibenso munthu wina. 

Juana anaponya pansi fuwa lija ndipo anapita pa- 
mene panali mwamuna wakeyo n’kukamudzutsa. Kenako 
anayenda naye mpaka m’nyumba. Magazi ankatsetsereka 
pachipumi chake chija, chomwe tsopano chinali chitase- 
ndeka kwambiri. Chifukwa cha kukula kwa ndewuyo, zo- 
vala zake zinali zitatheratu moti malaya ake anali nsanza 
zokhazokha. Nalonso buluku lake linali litangotsala pa- 
ng’ono kuvuka. Kino anakokera bulukulo ndipo Juana 
anamuthandiza kukhala pansi. 

Juana anali mkazi wapadera kwambiri, mwinanso 
tinene kuti anali chozizwitsa kwa Kino, koma kungoti 
Kino sankadziwa. Mwina akanadziwa zimenezi si bwenzi 
akulimbana ndi ngaleyi. Tikutero chifukwa ataona magazi 
akuyenderera pachipumi cha mwamuna wakeyo, Juana 
anakokera siketi yake n’kuipinda kumapeto. Kenako ana- 
yamba kupukuta chipumi cha mwamuna wakeyo mwa- 
chikondi pogwiritsa ntchito siketiyo. Akanakhala wina, 
bwenzi atamutsira mphepo chifukwa vutoli linabwera chi- 
fukwa cha kusamva kwake. Atamaliza kumupukutako, Ju- 
ana anapita kukamutungira madzi akumwa. Kino anamwa 
madziwo n’kuyamba kupukusa mutu ngati akufuna kuti 
nthangala ya ubongo wake ibwerere m’chimake. 

“Ndi ndani?” anafunsa Juana. 

“Sindikudziwa,” anatero Kino. “Sindinamuyang’a- 
ne nkhope.” 

Ataona kuti magazi akutulukabe ambiri, Juana ana- 
pita kukatenga poto wamadzi ndi nsanza n’kuyamba 
kusunsa chipumi cha mwamuna wakeyo. Pa nthawiyi chi- 
kumbumtima chinamulasa Kino moti ankafuna kulira. 

“Kino mwamuna wanga,” anatero Juana, koma 
mwamuna wakeyo anayang’ana kumbali kuti mkazi wa- 
keyo asaone misozi yomwe inalengeza m’maso mwake. 
“Mwamuna wanga chonde, tiye titaye ngaleyi. Ngaleyi ndi 
yoipa, ikhoza kuwononga banja lathu. Tiye tiiphwanye ndi 
mwala. Kapena tikangoitaya m’nyanja momwe inacho- 
kera. Bambo a Coyo, ngaleyitu ikhoza kutibweretsera ma- 
soka!” 

Pamene ankayankhula mawu amenewa, maso a Ki- 
no anayambanso kuwala. 

“Ayi,” anatero Kino. “Ndimenya nkhondo imeneyi 
mpaka pamapeto. Palibe amene akuyenera kutilanda 
mwayi umene tapeza.” Maso ake anayamba kuoneka mo- 
fewa ndipo kenako anaika dzanja lake paphewa la Juana. 

“Usakayikire Juana,” anapitiriza Kino. “Ndine 
mwamuna. Mawa kukangocha titenga bwato lathu ndipo 
tiwoloka nyanjayi n’kudutsa mapiri mpaka kukafika ku- 
tauni yaikulu. Tipita awiri, iweyo ndi ineyo. Kumeneko 
tikapeza ogula ngale achilungamo. Usakayikire, ndine 
mwamuna ndikuteteza.” 

“Kino,” anatero Juana. “Komatu ndikuchita ma- 
ntha. Nokhanso mumadziwa kuti ngakhale mwamunanso 
amatha kufa? Tiyeni tingoitaya ngaleyi isanatiputitse 
mavuto.” 

“Basi khala chete,” anatero Kino mokwiya. “Nda- 
kuuza kale kuti ndine mwamuna! Usandisokosenso ndi 
nkhani imeneyi.” Juana atangomva mawu amenewa ana- 
khala chete. “Tiye tizigona. Chakum 'bandakucha tingobu- 
lika tiuyambe. Kapenatu sukufuna titsagane?” 

“Ayi, mwamuna wanga, ndipita nawo.” 

Atangonena mawu amenewa, Kino anayang’ana 
mkazi wakeyo mosangalala. Kenako anamugwira mwa- 
chikondi patsaya. 

“Tiye tigone pang’ono, chifukwa mawa tilawira,” 
anatero Kino. 

Usiku umenewo Kino anamva chinachake chikuyenda pa- 
fupi ndi pamene anagona moti anatsegula maso ake. Iye 
sanasunthe ngakhale pang’ono. Ndi maso ake okha amene 
ankayendayenda n’kumazungulira m’nyumbamo kuti 
aone kuti n’chiyani. Mothandizidwa kachizirezire ka 
mwezi, Kino anaona Juana akuyenda molowera kumene 
ankakoleza moto kuja. Iye anangomva kaphokoso kaka- 
ng’ono pamene Juana ankasuntha fuwa lina. Kenako ana- 
yamba kuyenda molowera kukhomo. 

Mwatsoka lanji, Kino anazindikira zomwe mkazi 
wakeyo ankafuna kuchita moti anadzuka n’kuyamba ku- 
mutsatira atakwiya kwambiri. Iye ankatha kumva mtswa- 
tswa wa mkazi wakeyo akuyenda molowera kudoko. Po- 
ganiza kuti palibe amene akumutsatira, Juana anayamba 
kuyenda pang’ onopang’ono poopa kuterereka ndi timiyala 
ta m’kanjirako n’kugwa. Pa nthawiyi m’pamene anamva 
mdidi ndipo atatembenuka anaona mwamuna wake aku- 
mutsatira. Juana anachita mantha kwambiri poganiza kuti 
amulanda ngale anatenga pansi pa fuwa ija moti ananya- 
mula dzanja lake kuti aitaye koma munali m’mbuyo mwa 
alendo. Kino anamuwaza mbama loonetsa chizungulire 
moti linamunyamula n’kumugwetsera pansi. 

Misozi inayamba kutsika m’masaya mwa Juana 

ndipo Kino anangoima n'kumamuyang'ana atakwiya 
kwambiri. Zimene zinachitikazi zinamutsimikizira Juana 
kuti Kino akhoza kupha munthu. Kino anatola ngale ija 
n’kumalowera kudoko. Zikuoneka kuti nayenso anali asa- 
nayambe kuganiza bwinobwino chifukwa cha nkwiyo 
womwe unadzadza m’chifuwa mwake. 

Atayenda kamtunda pang’ono, Kino anamva pho- 
koso lodabwitsa patchire lapafupi. Pamene ankatulutsa 
mpeni wake, anangozindikira wayamba kuona nyenyezi. 
Munthu wosadziwika ndi amene anamumenya ndipo 
m’maso mwake munali mutachita mdima. Posakhalitsa, 
manja adyera anayamba kumufufuza m’matumba. Koma 
munthuyu akanadziwa sakanachita zimenezo. Chidwi cha- 
ke chonse chili pofufuza m’matumbamo, Kino anaphiri- 
phitha n’kumubaya ndi mpeni. Mpeniwo unalowa wonse 
ndi chikumbu chomwe. Zikuoneka kuti kamodzi kokhaka 
kanali kokwanira kumugoneka tulo tosadzukanso chifu- 
kwa anagwera pansi nkhope yake itatembenukiratu. Pa- 
mene zimenezi zinkachitika, ngale ija inamupulumuka 
m’manja n’kukalowa kunsi kwa mwala wina. 

Juana atadzitolera pamene anagwera paja, anadzuka 
modzikoka n’kumalondola mwamuna wake. Nkhope yake 
inali ikupweteka ndipo kukhutu kwake kunkalira ntchini 
chifukwa chogontha ndi mbama lija. Nawonso mwendo 
umene anagwera pamwala paja unali utasupukiratu. Koma 
Juana sanakwiyire mwamuna wake. Pamene Kino anka- 
nena kuti, “ndine mwamuna,” Juana ankadziwa zimene 
ankatanthauza. Ankatanthauza kuti theka la thupi lake 
lapenga ndipo theka linalo lachita zilope. Nthawi zonse 
akangomva mwamuna wake akunena mawu amenewa, 
ankadziwa kuti akhoza kumenyana ndi mavuto okhala 
ngati mapiri n kuwagonjetsa. Juana ankazindikira mfundo 
yakuti ngakhale mwamuna wamphamvu amatha kuphe- 


51 


NGALE 


dwa. Komabe kamtima kameneka ndi komwe kankachi- 
titsa kuti Kino akhale mwamuna, ndipo Juana ankafu- 
nikadi mwamuna. 

M'derali zinali zosatheka kuti mkazi akhale ndi 
moyo popanda thandizo la mwamuna. N’zoona kuti ntha- 
wi zina mkazi akhoza kukhala wozindikira kuposa mwa- 
muna wake, komabe Juana ankadziwa choonadi chosatsu- 
tsika chakuti mkazi akamachita zinthu mogalukira ulamu- 
liro wamwamuna wake, palibe chimene chimayenda. Cho- 
ncho kungoyambira pamenepa, Juana anatsimikiza mtima 
kukhala kumbali ya Kino. Iye anayenda pintchapintcha 
n'kumalondola mwamuna wakeyo. Atayenda pang’ono 
anapeza madzi ndipo anayamba kusukusula. Atamaliza 
anatsetserekabe ndi kanjira kaja n’kumalowera kudoko 
komwe mwamuna wake uja analowera. 

Atayenda pang’ono anaona kuwala kwachilendo 
pansi pa mwala wina ndipo atasuntha mwalawo anapeza 
ngale yamtengo wapatali ija. Kenako anagwada n’kuitola. 
Koma ataponya maso chapatsogolo, anaona munthu ali 
kwala pansi. Pambali pake panali Kino. Atayang’anitsitsa 
anaona kuti munthu winayo anali maso deru-u, mtsinje 
wamagazi ukutuluka pakhosi pake. 

Chidima chija chitamuchoka, Kino anayamba ku- 
dzuka modzikoka. Mpeni wamagazi unali pambali pake. 
Juana atangoona mpeniwo, anazindikira kuti Kino wapha 
munthu ndipo sipanachite kufunika munthu woti amui- 
mbire mtiwiso n’kumuuza kuti masiku akale aja sadza- 
bwereranso. Thupi la munthu wosadziwikayo komanso 
mpeni wamagaziwo zinalanduliratu kuti moyo wawo su- 
dzabwereranso mwakale. Iye anazindikira kuti chomwe 
akufunika kuchita tsopano ndi kupulumutsa banja lake. 

Zoopsa zimene anaonazi zinachititsa kuti ululu 
ankamva patsaya komanso pamwendo uja ubalalikiretu. 

Mofulumira anagwira miyendo ya munthu wakufayo 
n'kuyamba kumukokera patchire. Atachoka kumeneko 
anapita pamene panali Kino n'kuyamba kumupukuta 
chipumi chake chatsoka chija, chomwe chinawumbudzi- 
dwanso mwankhanza kwambiri ndi munthu anamupha 
uja. Juana ankapukuta magazi omwe ankatuluka pachi- 
pumipo ndi siketi yake. 

“Basitu atenga ngale ija! Ngale ija yapita Juana,” 
anatero Kino modandaula. 

“Usadandaule mwamuna wanga. Palibe amene wa- 
tenga ngale yathu. Ili ndi ineyo. Ndaipeza kunsi kwa mwa- 
la m’mbali mwa njirayi. Koma mukumva zimene ndiku- 
nenazi? Ngale yathu sinatengedwe,” kenako anayang’ana 
mpeni uja n’kunena kuti, “Koma mukudziwa kuti mwapha 
munthu! Tiyeni tithawe mwansanga anthu angatigwire 
n’kutipha. Tiyeni tithawe dzuwa lisanatuluke.” 

“Komatu anachita kundiukira. Nanga ine ndachita 
kukamupeza pakhomo pake ngati?” anatero Kino. “Nda- 
muphatu podziteteza.” 

“Mwakumbukira zimene zinachitika dzulo zija?” 
anafunsa Juana. “Mukuganiza kuti pali amene angamve- 
tsere zimenezo? Mwakumbukira zimene ogula ngale aja 
anachita? Mukuganiza kuti zingakhale zomveka titawauza 
zimenezi ndi chakukhosi chimene akutisungira chifukwa 
chowakaniza kuwagulitsa ngaleyi?” 

“Sizingamvekedi,” anatero Kino. “Ukunena zoona 
mkazi wanga.” Mtima wake unali utalimbanso tsopano. 
Iye anali atasandukanso munthu wamwamuna. 

“Pita kunyumba ukatenge mwana,” anatero Kino. 
“Ukatengenso ufa wonse womwe tili nawo. Ineyo nditha- 
mange ndikayambe kukankha bwato lathu. Chita macha- 
wi, undipeza kudoko.” 

Kino anatola mpeni wake n’kutsetserekera molo- 

wera kudoko. Atafika kumeneko, anadzidzimuka kuona 
kuti bwato lawo linali litabooledwa moti linali madzi nde- 
e. Zikuoneka kuti amene anachita zimenezi ndi munthu 
wina wamtopola yemwe ankafuna kuti Kino asowe cho- 
kwera akamapita kokagulitsa ngale yake ija. Apa zinali 
zoonekeratu kuti mdima wamavuto wayamba kukuta 
banja lake. Nyimbo yoipa inayamba kumveka kwambiri 
m’mutu mwake. Iye sanakhulupirire kuona bwato lomwe 
agogo ake anamusiyira litabowoledwa. Kunena zoona 
kumeneku kunali kuipa kwakukulu. N’zoona kuti kupha 
munthu n’koipa. Komabe kuderali, kuboola bwato la 
mnzako kunali koipa kwambiri chifukwa moyo wa 
munthu unkadalira bwatolo. Mwachidule tinganene kuti 
kuderali, bwato linali moyo wa munthu. Komanso kodi 
munthu wamtopolayo ankalimbana bwanji ndi bwato lo- 
mwe silinamuyambe? Kino anangosanduka chinyama 
tsopano. Chimene ankafunika kuchita apa chinali kuteteza 
moyo wake komanso wa banja lake. Ululu wapachipumi 
uja unali utabalalikiratu. Atangoona malodzawa, anate- 
mbenuka n’kuyamba kuthamanga kumalowera kunyumba 
kwake. Kino sanali woipa mtima moti n’kufika pothawa 
ndi bwato la munthu wina. 

Iye anathamanga kwinaku akufufuza pamene ana- 
sunga ngale yake ija. Ataipeza, anayambanso kufufuza 
mpeni wake womwe anaubisa m’malaya. 

Atayandikira kunyumba kwake, anangoona kuwala 
kodabwitsa. Ataponya maso anadzidzimuka atazindikira 
kuti nyumba yake inali ikunyeka ndi moto mkati mwa 
mdima wa usikuwo. Kino ankadziwa kuti palibe chimene 
munthu amapulumutsa nyumba yomangidwa ndi mitengo 
komanso udzu ikagwirira moto. Chomwe chimafunika ku- 
pumumutsa poteropo ndi moyo wa ana komanso anthu ena 
omwe ali m’nyumbapo. Pamene ankathamanga kumalo- 

wera kunyumbako, anangoona Juana watulukira. Iye anali 
atanyamula Coyotito. Juana anali ndi mantha aakulu moti 
ankalephera ngakhale kutonthoza Coyotito yemwe anka- 
lira m’manja mwake. 

“Ndi ndani wachita zimenezi?” anafunsa Kino. 

“Sindikudziwa,” anatero Juana. 

Anthu a nyumba zoyandikira anali atayamba kale 
kutuluka m’nyumba zawo. Posakhalitsa anayamba kuli- 
mbana ndi motowo kuti usauluke n’kuyatsanso nyumba 
zawo. Mtima wa Kino unasungunukiratu ataona malo- 
dzawa. Moto unali ukuthamuka ndi ukali ndipo kuwala 
kwake kunkaunikira ponsepo. Kuwalako kunamupatsa 
mantha aakulu, makamakanso atakumbukira za munthu 
anamupha uja. Nthawi yomweyo anagwira dzanja la Juana 
n'kuthawira pamalo ena obisika. Kenako anayenda mu- 
mdima n’kumalowera kunyumba kwa Juan Tomas ndipo 
atafika anangolowa m’nyumba kuti tswere. 

Atalowa anangokhumata chapakona. Iwo ankatha 
kuona kuwala kwa moto uja kudzera pamipata ya nyu- 
mbayo. Kenako anamva denga likuloshokera mkati ndipo 
motowo unadya mitengo komanso udzu wonse n’kungo- 
tsala phulusa lokhalokha. Posakhalitsa anayamba kumva 
kulira kwa azinzake. Anamvanso mlamu wake uja, Apo- 
lonia, akulira koopsa. Iye ndi amene anali wachibale wa- 
pafupi yekhayo yemwe anali kumene kunkayaka motoko, 
choncho ankalira kwambiri kuposa azimayi ena onse 
omwe ankaganiza kuti Kino ndi Juana apsera m’nyu- 
mbamo. 

Kenako Apolonia anathamangira kunyumba kwake. 
Atangofika, Kino anamuyankhula chapansipansi, “Apolo- 
nia, usalire. Tili moyo. Tapita ukamuitane mwamuna wa- 
ko. Chonde usauze munthu kuti tili muno chifukwa miyo- 
yo yathu ili pangozi.” 

Patangotha mphindi zochepa, Juan Tomas anatu- 
lukira ndipo chapansipansi anauza mkazi wakeyo kuti: 
“Apolonia, uonetsetse kuti aliyense asalowe muno.” Ke- 
nako anatembenukira kwa Kino n’kumufunsa kuti, “Cha- 
chitika n’chiyani m’bale wanga?” 

“Munthu wina amafuna kundichita chipongwe,” 
anatero Kino. “Ndiye pamene ndimalimbana naye ndina- 
mupha.” 

“Ndi ndani?” anafunsa Juan Tomas mofulumira. 

“Sindikudziwa. Kunali chimdima moti palibe chi- 
mene ndinaona.” 

“Ndi ngale ija ndithu,” anatero Juan Tomas. “Ngale 
ya ndi yoipa Kino.” 

“Nditachoka pamenepo ndinapita kudoko kuti ndi- 
kakankhe bwato lathu kuti tithawe. Koma ndapeza kuti 
labooledwa. Kenako ndinaganiza zoti ndidzauze mkazi 
wanga, koma pamene ndimafika kuno ndapeza nyumba 
yathu ikuyaka moto. Panopa tilibenso kothawira. Chonde 
tibiseko m’bale wanga.” 

Pamene Kino ankayang’ana mchimwene wakeyo 
anaona kuti anali ndi nkhawa yaikulu. 

“Sikuti mutibisa kwa nthawi yaitali,” anapitiriza 
motero Kino. “Popeza kunjaku kwacha kale, mungotibi- 
sako masanawa, kukangoda tinyamuka n’kumapita.” 

“Chabwino, tikubisani,” anatero Juan Tomas. 

“Sitikufuna kuti tikuyikeni m’mavuto,” anatero 
Kino. “Tikamachoka kuno tinyamuka ndi usiku kuti anthu 
asatione.” 

“Usadandaule m’bale wanga, tili pano kuti tiku- 
tetezeni,” anatero Juan Tomas. Kenako anatembenukira 
mkazi wake, “Apolonia, tseka chitseko. Usauze aliyense 
kuti Kino ndi banja lake ali kuno.” 

Kino ndi mkazi wake ankatha kumva anthu a nyu- 

mba zapafupi akukambirana za iwo. Moto uja utazilala, 
anthu anayamba kufufuza m’phulusa matupi awo koma 
sanapeze kanthu. Ena anathamangira kudoko kukaya- 
ng’ana bwato lawo koma analipeza litadzaza madzi, pansi 
pake pali chim’bowo chachikulu. Juan Tomas anapita 
kukakambirana nawo. Iye anauza m’modzi wa iwo kuti, 
“Ndikuganiza kuti Kino ndi Juana athawira kum’mwera 
podutsa m’mbali mwa nyanja. Akuyesa kuthawa masoka 
amene akutsata banja lawo.” Anauzanso wina kuti, “Kino 
ayenera wapeza bwato lina n’kuthawa powoloka Nyanja- 
yi.” Kenako ananena kuti: “Ndikudera nkhawa mkazi wa- 
nga Apolonia, ali ndi chisoni chachikulu chifukwa cha 
zimene zachitikazi.” 

Tsiku limenelo, panyanja panachita chimphepo 
choopsa moti palibe anapita kosaka ngale. Kenako Juan 
Tomas anayamba kuuza anthu kuti, “Ndikuda nkhawa kuti 
mmene nyanja yakwiyiramu ikhoza kuwameza.” Juan 
Tomas ankati akamapitanso kunyumba kwake kuja anka- 
pita atanyamula zinthu zomwe ankabwereka mwa anzake. 
Ulendo wina anapita ndi thumba la chakudya komanso 
mpeni wautali. 

Mafunde oopsa anali akuwumbudza mchenga wa- 
pagombelo. Mphepoyi inathamangitsa mitambo yonse 
n’kuchititsa kuti kumwamba kuyere mbee. Chakumadzu- 
lo, Juan Tomas anagwetserana mumchenga ndi mchimwe- 
ne wakeyo. 

“Ndiye mulowera kuti?” 

“Tilowera kumpoto,” anatero Kino. “Ndinamva zoti 
kumpoto kuli matauni ena.” 

“Koma usadutse m’mbali mwa nyanja,” anatero Ju- 
an Tomas pomuchenjeza m’bale wakeyo. “Anthu akuko- 
nza zoti akakusakesakeni kumeneko. Kodi ngale ija uka- 
dali nayo?” 

“Inde, ndili nayo,” anatero Kino. “Ndaisunga mosa- 
mala. Ndikudziwa kuti ndi imene yandiputira mavuto 
onsewa. Koma sindiitaya ayi,” anatero Kino diso lili pa- 
mtunda. 

“Panyanjatu pali chimphepo choopsa,” anatero Juan 
Tomas. “Umenewu ndi mwayi wako chifukwa anthu ame- 
ne angayambe kukulondolaniwo azingopupulika. Sakwa- 
nitsa kuona mafulufutu a mapazi anu chifukwa azingo- 
fufutika ndi mchenga.” 

Kino ndi mkazi wake anachoka kunyumba kwa 
Juan Tomas mwezi usanatuluke, chimdima chili bo-o. Ju- 
ana anabereka Coyotito kumbuyo ndipo mwanayo anali 
atagona tulo tofa nato. Juan Tomas anakumbatira komanso 
kupsopsona Kino. Zinkangokhala ngati pachitika maliro. 
Kenako anamuuza kuti, “Mulungu akhale nawe m'bale 
wanga. Koma ukunenetsadi kuti suitaya ngaleyo?” 

“Ukuganiza kuti ndikaitaya nditsala ndi chiyani?” 
anafunsa Kino. “Kutaya ngaleyitu n’chimodzimodzi ku- 
taya moyo wanga. Basi tapita, nawenso Mulungu akhale 
nawe.” 

Mphepo inapitirizabe kuwomba mwamphamvu ndipo 
inkawulutsa zitsotso, mchenga komanso timiyala tomwe 
tinkawamenya m’mapazi komanso kunkhope. Kino ndi 
Juana anagwira mwamphamvu akatundu awo kwinaku 
akuponya mapazi awo n’kumalowa mkati mwenimweni 
mwa mdima. Anthu awiriwo anayenda mosamala kwa- 
mbiri pamene ankadutsa m’tauni muja. Kenako anatsata 
nyenyezi ina yakumpoto. Atayenda pang’ono anapeza 
nsewu wakale kwambiri wotuluka m’tauniyi. Nsewu ume- 
newu unali wamchenga ndipo unkalowera ku Loreto. 

Kino ankatha kumva mchenga ukumumenya m’ma- 
pazi ndipo zimenezi zinkamulimbitsa mtima chifukwa 
ankadziwa kuti anthu owasakasaka sangathe kupeza ma- 
dindo a mapazi awo. Kino ankangoyenda osayankhula 
ndipo Juana ankangomutsatira pambuyo. 

Zikuoneka kuti Kino ankaopa kuyenda usiku. Koma 
pa tsikuli, ankangokhala ngati munthu wina. Mphepo 
inkawomba kuchokera kumbuyo kwawo ndipo nyenyezi 
zinkawatsogolera. Banjali linayenda mtunda wautali osa- 
kumana ndi munthu aliyense. Kenako mwezi unatuluka 
kumanja kwawo. Utangotuluka, mphepo 1ja inasiya kuwo- 
mba ndipo kunja kunangoti zii. 

Tsopano ankatha kuona munsewu muja bwino- 

bwino. Nsewuwo unali ndi mchenga wambiri ndipo pa- 
mchengawo panali patadindika mateyala. Kungochokera 
pamenepa kumene ankalowerako ankasiya madindo a ma- 
pazi. Koma zimenezi sizinali zodandaulitsa kwenikweni 
chifukwa anali atatha mtunda tsopano. Kino ankayenda 
mosamala n’kumaponda momwe munali madindo a ma- 
teyalamo, ndipo Juana ankamutsatira pambuyo. 

Anayenda usiku wonse osapuma. Pa nthawi ina Co- 
yotito anadzuka. Juana anayamba kumutonthoza ndipo ke- 
nako anagonanso. Koma zoopsa za usiku zinali zitawazu- 
ngulira. Iwo anayamba kumva kulira kwa nyama zolusa 
zomwe zinkaseka kuseri kwa mitengo. Mbalame za usiku 
zinkauluka zikuimba nyimbo za usiku. Ndipo ulendo wina 
nyama zina zazikulu zinadutsa chapafupi. Kino atamva 
kuthamanga kwa nyamazo anagwira mwamphamvu mpe- 
ni wake. Mpeni umenewu unkachititsa kuti azidzimva ku- 
khala wotetezeka. 

Nyimbo ya ngale ija inayambanso kulira m’mutu 
mwake ndipo chapansipansi ankamvanso kulira kwa Nyi- 
mbo ya Banja Lake. Kunja kusanache, Kino anasakasaka 
malo aziyangoyango omwe anali pafupi ndi nsewuwo kuti 
aphe tulo. Malo amene anapeza anali abwino kwambiri 
chifukwa ankabisidwanso ndi mitengo ikuluikulu. Kenako 
Juana anakhala pansi n’kuyamba kuyamwitsa Coyotito 
ndipo Kino anabwereranso kunsewu kuja. Iye anathyola 
nthambi ya mtengo n’kuchotsa zizindikiro zonse zomwe 
zikanathandiza anthu kuzindikira kuti palowa anthu. Ku- 
nja kutangoyamba kuwala, Kino anamva kulira kwa gali- 
moto munsewu uja ndipo anakhala pansi n’kumaiyang’a- 
na ikudutsa. Kenako anabwereranso kunsewuko ndipo 
anapeza kuti madindo a mapazi awo aja afufutika ndi 
mateyala a galimotoyo. Zimenezi zinamukhazika mtima 
pansi moti anathyolanso nthambi ina n’kuyamba kufufuta 

zizindikiro za mapazi ake kwinaku akubwerera kumene 
kunali Juana. 

Juana anatenga mikate ingapo yomwe Apolonia 
anawapangira n’kumupatsa mwamuna wake. Chifukwa 
chotopa ndi ulendowo, Juana anagona pang’ono. Koma 
Kino sanagone. Atamaliza kudya anangozyolikira pansi 
n 'kumaganiza. 

Posakhalitsa dzuwa linayamba kukwera. Tsopano 
anali kutali ndi nyanja ndipo kunja kunkatentha ngati 
ng'anjo. Pamene Juana ankadzuka, dzuwa linali lili pa- 
liwombo. 

“Mukuganiza kuti angatitsatire mpaka kuno?” ana- 
funsa Juana. 

“Anthu aketu ndi zilombo. Akhoza kutilondola ku- 
likonse,” anatero Kino. “Sangalephere kutitsatira akudzi- 
wa kuti tili ndi ngale.” 

“Mwinatu ogula ngale aja amanena zoona. Bwanji 
ngati ngaleyi ilidi yachabechabe?” anafunsa Juana. 

Kino anapisa m’malaya mwake n’kutulutsa ngale 
ija. Dzuwa linkachititsa kuti ngaleyo iziwala kwambiri 
moti inkamuthobwa m’maso. 

“Ayi,” anatero Kino, “anthu aja ndi akuba. Akudzi- 
wa kuti ngaleyi ndi yamtengo wapatali. Ikanakhala kuti si 
yamtengo wapatali si bwenzi akulimbana nafe.” 

“Kodi amene anakuukirani usiku uja mukumudzi- 
wa? Kapenatu nayenso anali wogula ngale?” 

“Mwina,” anatero Kino. “Kungoti sindinamuone 
nkhope.” 

Kenako anayamba kuyang’anitsitsa ngale yake ya 
ndipo ankatha kuona tsogolo lake lonse. 

“Tikagulitsa ngaleyi, tigula mfuti,” anatero Kino, 
ndipo ankayang ana ngaleyo ngati akufuna kuona mfuti- 
yo, koma m'malomwake ankangoona dothi la pamene 

anakhalapo likuonekera m’kunyezimira kwa ngaleyo. Do- 
thi lake linali lofiira psu-u. Kenako anati, “Tikagulitsa 
ngaleyi tipeza ndalama zoti tikamangitsire ukwati wathu 
kutchalitchi. Tipezanso ndalama zoti tilipirire mwana wa- 
thuyu sukulu. Ndikufuna kuti Coyotito aphunzire kuwe- 
renga,” anapitiriza motero mawu ake akumveka mwa- 
nkhawa. Iye anali atakumbukira kuti dokotala uja anamu- 
patsa Coyotito mankhwala oipa n’cholinga choti atenge 
ngaleyo. Ngakhale dokotalayo ankafuna kuwaphimba 
m’maso, Kino anam’tulukira. 

Kenako anaikanso ngaleyo m’thumba. Nyimbo ya 
ngale ija inayamba kumveka modabwitsa m’mutu mwake 
ndipo inkangokhala ngati nyimbo yoipa. 

Tsopano kunja kunangoti ju-u. Chifukwa cha kuwo- 
tcha kwa dzuwa, Kino ndi Juana anathawira pakanthunzi 
kena. Pamenepo Kino anagona pansi n’kuphimba nkhope 
yake ndi chisoti. 

Koma Juana sanagone. Anangokhala du-u ngati 
chulu. Tsaya lake linali likumuwawabe pamene anawo- 
mbedwa mbama paja. Koma Juana anali mkazi wopirira. 
Anali atatsimikiza mtima kukhalabe ndi mwamuna wake 
zivute zitani. Coyotito atadzuka, anamuika pansi patsogo- 
lo pake ndipo anayamba kusewera. Chifukwa cha kute- 
ntha, Juana anatenga botolo la madzi n’kumupatsa kuti 
aphe ludzu. 

Koma mwadzidzidzi, Kino anayamba kubwebweta 
moti anadzimuka akulira mokweza. Zinkangokhala ngati 
winawake amafuna kumupha kutuloko. Mkazi wake ana- 
chita mantha kwambiri ndi zimenezi. Mtima wake uta- 
khala pansi, Kino anayamba kumvetsera zomwe zinka- 
chitika mozungulira pamalopo. Chomwe anamva m’mutu 
mwake kunali kutentha kong’amba mutu basi. 

“Bwanji?” anafunsa Juana. 

“Takhala chete,” anatero Kino atakweza dzanja 
lake. 

“Mumabwebwetatu inu.” 

“Ndimabwebweta?” Koma Kino analephera kukha- 
zikika chifukwa cha mantha. Anayang’ana pamene anka- 
sunga mpeni wake n’kuutulutsa ndipo Coyotito ankango- 
seka pamene anamukhazika paja. 

“Mwanayu asamalongolole angatigwiritse,” anate- 
ro Kino atamva phokoso lomwe mwanayo ankachita. 

Anamvetseranso mwatcheru, ndipo khutu lake lina- 
tola phokoso lina lomwe linamuthandiza kudziwa kuti ku- 
kubwera chinachake. Nthawi yomweyo anadzuka n’kuye- 
nda mozemberera kulowera chakunsewu kuja. Atayandi- 
kira nsewuwo anabisala kuseri kwa mtengo wina n’kuma- 
mwaza maso ake. 

Kino anaona anthu atatu akubwera. M’modzi ana- 
kwera hatchi ndipo awiri ankayenda wapansi. Kino ata- 
ngoona zimene anthuwo ankachita anadziwiratu kuti 
anthuwo akusakasaka iwowo ndipo mantha anamugwira. 
Anthu awiri ankayenda wapansi ndipo ankaonekeratu kuti 
akufufuza madindo a mapazi. Anthuwa anali anamatetule 
chifukwa ankatha kuzindikira malo amene padutsa mu- 
nthu pongoona udzu, timitengo komanso mmene mchenga 
ulili. Akangoona chizindikiro chilichonse choti phazi la 
munthu linadiliza penapake, ankalondola zizindikirozo 
mpaka kukafika kumene munthuyo ali. Munthu amene 
anakwera pahatchi uja ankayenda pambuyo pa anthu awi- 
riwa ndipo munthuyu anali atanyamula mfuti. 

Anthu awiri ankayenda wapansi aja ankasakasaka 
Kino ndi mkazi wake ngati mmene alenje amasakira nya- 
ma. Koma wapahatchi uja ankangodikira kuti anthuwo 
apezeke n’cholinga choti awalawitse zipolopolo. Munthu 
ameneyu sanali wamasewera chifukwa akawomba mfuti, 

chipolopolo chake sichinkapita pachabe. 

Anthu awiri ankayenda wapansi aja anayamba ku- 
panga phokoso ngati agalu achiwewe. Zinkangokhala nga- 
ti amva fungo la nyama. Atangomva phokosolo, Kino ana- 
tulutsa mpeni wake. Iye anayamba kuganizira zomwe 
angachite anthuwo akayamba kulowera kumene kunali 
mkazi wake kuja. Iye ankadziwa kuti anthuwo sangale- 
phere kuzindikira kuti pamalowo pali anthu, makama- 
kanso akaona kuti wina amayesa kufufuta mapazi ake ndi 
nthambi yamtengo. Anthuwa sanali oti ungawapusitse. 
Choncho Kino ankafuna kuti anthuwo akangofika pamene 
ankafufuta mapazi paja, awaukire. Iye ankalakalaka atalu- 
mphira munthu anali pahatchi uja. Ankadziwa kuti kuso- 
koneza munthu ameneyu kukanachititsa kuti enawo akha- 
le opanda mphamvu. Cholinga chake chinali kulanda mfu- 
ti n’kuigwiritsa ntchito polanga enawo. Pamene anthuwo 
ankayandikira, Kino anakonzekera kuti awajowere. 

Posakhalitsa Juana anamva kulira kwa hatchi. Pa 
nthawi imeneyi Coyotito anali akuchitabe phokoso chapa- 
nsipansi. Mwansanga, Juana anamunyamula mwana wa- 
keyo n’kumutseka pakamwa. 

Kino anali atabisala pamalo abwino ndipo ofufuza 
mapazi aja atayandikira, Kino ankangoona mapazi a anthu 
awirl aja komanso a hatchi ija. Anthuwa anavala nsapato 
zakutha komanso mabuluku othimbirira. Kenako Hatchi 
ija inaima n’kuyamba kuyendetsa mutu wake kwinaku 
ikulira. Nthawi yomweyo ofufuza mapaziwo anatembenu- 
ka n’kuyang’anitsitsa makutu a hatchiyo kuti aone ngati 
yazindikira kuti penapake pabisala anthu. 

M’mimba mwa Kino munabwadamuka ndi mantha. 
Kwa nthawi yaitali anthuwo ankangoyang’ana munsewu 
muja koma sanaone chizindikiro chogwira mtima chama- 
pazi a anthu. Kenako anapitiriza ulendo wawo akuya- 

ng’ana mosamala munsewu muja. Munthu anali pahatchi 
uja anapitirizabe kuyenda pambuyo pawo. Kino atango- 
ona zimenezi, mtima wake unakhalako pansi. Komabe, 
ankadziwa kuti mavuto akadalipo. Sankakayikira kuti 
anthuwo akhoza kubwereranso. 

Anthu aja atangotha kamtunda pang’ono, Kino ana- 
dzambatuka n’kulowera kumene kunali mkazi wake. Ule- 
ndo uno sanavutike ndi kufufuta mapazi ake. Ankadziwa 
kuti pali kale zizindikiro zambirimbiri zimene zingawa- 
gwiritse. Timitengo tambirimbiri tinali titathyoledwa ndi 
mapazi awo, ndipo timiyala tina tinali titasuntha chifukwa 
cha kulemera kwa matupi awo. Kino anayamba kuchita 
mantha kwambiri. Ankadziwiratu kuti akhoza kugwidwa. 
Posakhalitsa anafika pamene panali Juana akuchita befu 
ndipo mkazi wakeyo ankangomuyang’ana ndi nkhope 
yamafunso. 

“Anthu enaake akutifunafuna,” anatero Kino, “Tiye 
tithawe mofulumira!” 

“Mwinatu ndingodzipereka kuti iweyo ndi mwana- 
yu akusiyeni. Sindikukayikira kuti akangozindikira kuti 
tabisala pano atipha,” anapitiriza Kino nkhope yake ita- 
gwa. 

Nthawi yomweyo Juana anathamanga n'kukagwira 
mapazi a Kino. “Musayerekeze kuchita zimenezo chonde, 
ndagwira mwendo wanu!” anatero Juana. “Mukuganiza 
kuti angakusiyeni wamoyo ndi ngale muli nayoyo?” 

Kino anayendetsa dzanja lake n’kupisa pamene ana- 
sunga ngale ija. “Komatu palibe chimene tingachite kuti 
atisiye,” anatero motaya mtima. 

“Koma musapite chonde,” anachonderera Juana. 
“Akakuphani ineyo ndilowera kuti ndi mwanayu?” 

Kino sanasunthe. Zinkaoneka kuti zimene mkazi 
wakeyo ananena zinali zitayamba kukhazikika m’mutu 

mwake. Kenako Juana anati: “Mukuganiza angandisiye 
wamoyo ineyo? Nanga mwana wathuyu, mukuganiza kuti 
angangomusiya?” 

Mawu a mkazi wakewa anamusintha. Maso ake 
anasinthanso n’kumaoneka ngati a chimbalangondo. “Basi 
tiye,” anatero Kino. “Tiye tithawire kumapiri. Mwina sa- 
ngatipeze tikathawira kumapiri.” 

Kino anatola kachikwama kake n’kulunjika kuma- 
piri omwe anali chakum’mawa. Chifukwa cha mantha, 
Kino ndi mkazi wakeyu ankathamanga paliwiro loopsa 
pakati pa mitengo yaminga komanso tchire. Iwo anali- 
benso nthawi yoganizira zofufuta mapazi omwe ankasiya 
m’mbuyo. Kino ankafuna kuthawira kumapiri ngati mme- 
ne nyama zambiri zimachitira zikamasakidwa. 

Posakhalitsa anayamba kuthamanga pamiyala. Chi- 
fukwa cha kutentha, onse anali thukuta lokhalokha ndipo 
mwawefuwefu anayamba kukwera chitunda. Tsopano 
anali atatalikirana ndi anthu aja moti anayamba kuyenda 
modekha. Kino anakwera chimwala chachikulu n’kuya- 
ng’ana patali ngati anthu aja ankawatsatira, koma sanaone 
aliyense. Juana anakhala pamthunzi wamwala wina ndipo 
anatulutsa botolo la madzi n’kumupatsa Coyotito. Posa- 
khalitsa Kino anatsika pachimwala chija ndipo Juana ana- 
ona mwamuna wakeyo akumuyangana miyendo yake 
yomwe inali italembekalembeka ndi minga komanso 
udzu. Nawonso mapazi ake anali atachekekachekeka ndi 
miyala yakuthwa. 

Poopa kumutayitsa mtima mwamuna wakeyo, Ju- 
ana anaphimba miyendoyo ndi siketi. Kenako anapereka 
botolo lamadzi lija kwa Kino kuti aphe ludzu, koma Kino 
anakana. Chimenechi ndi chimene chinali chochititsa chi- 
dwi ndi Juana. Ngakhale zinthu zithine bwanji, sankaiwala 
kuika patsogolo zofuna za banja lake. Iye akanalolera ku- 

khala ndi ludzu, bola banja lake lonse limwe madzi. Ko- 
mabe, kuthamanga ndi mwana kumbuyo kunja kukuwo- 
tcha kwambiri ngati mmene kunkachitira pa tsikuli, kuna- 
chititsa kuti thupi lake lifookeretu. Ngakhale ankafuna 
kubisa zimenezi, Kino anazindikira. 

“Juana,” anatero Kino, “ineyo ndipitirizabe kutha- 
wa, iweyo ubisale. Anthuwa akufuna ineyo moti sindiku- 
kayikira kuti anditsatira m’mapiriwa. Chimene ndikufuna 
kuchita ndi choti, ndiwakope kuti anditsatire kumapiri. 
Ukangozindikira kuti adutsa, iweyo ubwerere n’kuthawira 
ku Loreto kapena ku Santa Rosalia. Ngati nditakwanitsa 
kuwazemba, ndidzabwera kudzakufunafuna. Iweyo wato- 
pa kwambiri moti ndikuona kuti sikukhala kukuganizira 
ngati nditakuuza kuti upitirizebe kukwera chitundachi 
mwanayu ali kumbuyo. Imeneyi ndi njira yokhayo imene 
ndingapulumutsireni.” 

Juana anayang ana mwamuna wakeyo momumvera 
chisoni. 

“Ayi,” anatero. “Tiyeni tithawire limodzi.” 

“Komatu ineyo ndikhoza kupita patali kwambiri 
ngati nditakhala ndekha,” anatero Kino. “Uikatu moyo wa 
mwanayu pangozi ngati utapitiriza kunditsatira.” 

“Ayi,” anatero Juana. 

Kino anayang'ana nkhope ya mkazi wakeyo kuti 
aone zizindikiro za mantha, koma sanazione. Maso ake 
anali ngwe-e. Iye anali atalimba mtima moti anapitirizabe 
kuyenda. 

Posakhalitsa anayamba kuyenda pamiyala. Kino 
ankadziwa kuti owasakasaka aja sangafike kumeneku. Zi- 
kanawatengera nthawi yaitali kuti azindikire zoti kume- 
neko kwadutsa anthu chifukwa kunali miyala yokhayo- 
kha. Pofuna kuwapusitsa, Kino ndi mkazi wakeyu anka- 
pita chakum’mwera n’kukasiya madindo a mapazi, kena- 

ko n’kuloweranso chakumapiri kuja n’kumakayenda pa- 
miyala. 

Anayenda mpaka miyendo kutsala pang’ono kulo- 
wa m’mimba. Tsopano dzuwa linali litayamba kulowa. 
Pofuna kupeza malo ogona, Kino anakwera mwala wina 
ndipo chakuseri kwa mwalawo anaona malo ena obiriwira 
ndi zomera. Pa nthawiyi madzi anali m’botolo aja anali 
atatha, choncho ankafunikanso madzi ena. Kino anaponya 
maso pamene panali zomerazo ndipo anaona dziwe lama- 
dzi. Posakhalitsa anakoka mkazi wakeyo mpaka kufika 
pamwamba ndipo anayamba kuyenda motsata mwalawo 
mpaka anakafika kumene kunali zomera zija. Pamene 
Kino ndi Juana ankayenda motsatira mwalawo, ankatha 
kuona chigawo chonse mpaka kukafika kunyanja. 

Kenako anatsika pamwalawo n’kufika padziwe lija. 
Zikuoneka kuti madzi apadziweli ankatuluka pakati pa 
mwala wina. Madziwa ankayenda n’kumagwera kuchi- 
phedi china. Akagwera kumeneko ankangozimiririka osa- 
onekanso. Chifukwa cha madziwa, pamalowa pankabwera 
nyama zosiyanasiyana. Zina zinkayenda mtunda wautali 
zedi kuti zidzafike kumeneku. Nazonso nyama zolusa si- 
zinkasowa pamalowa moti nyama zing’ onozing’ono zika- 
pusa, zinkajiwa n’kunenepetsa zinzawozo. 

Juana anali atatheratu ndi kutopa moti anangofikira 
kukhala pansi n’kuyamba kusukusulitsa Coyotito yemwe 
anali thukuta lokhalokha. Anatungiranso madzi m’botolo 
lija n’kumupatsa kuti amwe. Kino anali ndi ludzu kwa- 
mbiri moti anawerama padziwelo n’kuyamba kumwa ma- 
dzi ngati ngamila. Atamaliza anakhala pansi n’kumaya- 
ng’ana Juana akuyamwitsa Coyotito. Mphamvu zitabwe- 
rera, anadzuka n’kupita kukasuzumira kumene ankacho- 
kera kuja. Koma mvula ikakuona litsiro sikata. Kino ana- 
dzidzimuka ataona anthu atatu aja akubwera chapatali. 

Juana anatembenuka n’kuyang’ana mwamuna wa- 
ke ndipo anaona mantha amene analembeka pachipumi 
chake chosendeka chija. 

“Bwanjinso bambo a Coyo?” anafunsa Juana. 

“Anthu aja akubwera kuno! Ndikuganiza kuti posa- 
chedwapa afika pano,” anatero Kino. Iye anayang "ana ku- 
mene madzi aja ankachokera ndipo anaona kuti pamwa- 
mba pa mwala umene pankatuluka madziwo panali tima- 
panga ting’onoting’ono. Mwachanguchangu anavula nsa- 
pato zake n’kukwera mwalawo kuti akaone ngati anga- 
bisale m’mapangawo. Kunena zoona mapangawo anali 
aang’ono tikawayerekezera ndi nsinkhu wa munthu. Kino 
analowa m’phanga limodzi n’kukayesa kugonamo ndipo 
anaona kuti zikutheka. Kenako anatsika n’kubwerera ku- 
mene kunali Juana. 

“Tiyeni tikabisale m’mapanga ali pamwambawo. 
Iweyo watopa kwambiri, bola tibisale mpaka mawa,” ana- 
tero Kino. 

Popanda kuwiringula, Juana anatungira madzi 
m’botolo muja ndipo Kino anamuthandiza kukwera mpa- 
ka pamwamba. Kenako Kino anatsikanso n’kukatenga za- 
kudya zawo. Juana anabisala mphanga limodzi ndipo 
ankangoyang’ana mwamuna wakeyo mwamantha. Pame- 
ne ankathawa padziwe lija, Kino sanafufute mapazi awo. 
Posakhalitsa Juana anaona Kino akutsikanso kubwerera 
pansi. Atafika kumeneko analowera mbali yoyang’aniza- 
na ndi imene anabisala ija ndipo anakwera mwala wina 
womwe unali kumeneko n'kuwandawanda zomera zo- 
mwe zinali pamwamba pake. Iye ankafuna kuwasokoneza 
adani akewo. Atamaliza kuchita zimenezi anatsikanso 
n'kukabisala m’phanga lina lomwe linali pafupi ndi lime- 
ne Juana anabisala. 

“Ndawandawanda pamwamba pa mwala umene uli 

mbali inayo. Akafika aziganiza kuti tadutsa pamenepo, 
choncho aukwera n’kutsikira kuseri. Akangochita zime- 
nezo, ifeyo titsika n'kubwerera kumene tachokera kuja. 
Chinthu chokhacho chomwe chikundidetsa nkhawa ndi 
choti mwanayu akhoza kulira n’kutigwiritsa. Chonde Ju- 
ana uyesetse kuti asalire. Sakuyenera kulira chifukwa aka- 
ngotero zinthu zitisokonekera.” 

“Salira,” anatero Juana. “Nayenso akudziwa kuti 
zinthu zavuta.” 

Kino anadzipindiza m’phanga muja, ndipo anka- 
ngoyang’ana kumwamba kwabuluu komwe pansi pake 
panali chigwa chotentha ngati ng’anjo chomwe chinaye- 
nda mpaka kukaphera kunyanja. 

Pamene anthu atatu aja ankafika padziwe lija, dzu- 
wa linali litalowa. Ndipo onse atatu anakwera chitunda 
atatheratu. Munthu anakwera hatchi uja nayenso ankapha 
nyerere chifukwa kumaloku sikunali koti n’kufika hatchi. 
Atangofika padziweli, anthu awiri ankatsogola aja anaye- 
nda mozungulirazungulira padziwelo kuti atsimikitse kuti 
palibe munthu. Sipanatenge nthawi kuti azindikire zoti 
pamalowo panali anthu moti sankakayikira kuti Kino ndi 
mkazi wake adutsa kudzera pamwala womwe unali ndi 
zomwera zowandikawandika uja. M’modzi wa iwo ana- 
kwera mwalawo n’kuponya maso ake chakutsogolo, koma 
sanaone munthu. Kenako anatsika n’kuyamba kukonkha 
kukhosi kwake ndi madzi apadziwe lija. Munthu anali ndi 
mfuti uja anabzala matako ake pansi nkumapuma. Naye- 
nso anali atatheratu chifukwa chotopa. Anzake aja ana- 
khala pambali pake n’kumasuta fodya. Kino anangoti ma- 
so ga pamene anthuwo anakhala moti posakhalitsa anawa- 
ona akudya chakudya chawo. 

Kenako mdima woopsa unagwa mphirimo ndipo 
Kino anamva mawu chapansipansi. Anali Juana ndipo 


70 


NGALE 


ankatonthoza Coyotito kuti asasokosere kwambiri. 

Kino sanasiye kuyang’ana anthuwo moti anazindi- 
kira kuti awiri agona. Koma m’modzi ankayang’anira 
anzakewo mfuti ili m’manja. 

Kenako Kino anapita kukalowa m’phanga lomwe 
munali Juana. 

“Juana, ndapeza njira,” anatero Kino. 

“Komatu akhoza kukuphani.” 

“Ndikangopeza njira yolandira mfuti ili ndi munthu 
m'modziyo ndiye kuti ndawatha,” anatero Kino. “Sindi- 
kukayikira kuti ndikhoza kuthana naye chifukwa awiri 
akugona.” 

Juana anagwira nkono wa mwamuna wakeyo. “Ko- 
matu akhoza kuona zovala zanu zoyerazi ndi kuwala kwa 
nyenyeziku.” 

“Usadandaule ndi zimenezo,” anatero Kino. “Ndi- 
kungofunika ndingotsika mwezi usanatuluke. Ndikango- 
tenga mfutiyo andimva madzi.” 

Kino ankadziwa kuti kameneka kakhoza kukhala 
komaliza kuonana ndi Juana. Choncho anasakasaka mawu 
abwino m’mutu mwake ndipo atawapeza anati: “Ndima- 
kukonda kwambiri mkazi wanga! Undikhululukire zonse 
zomwe ndakhala ndikukulakwira m’mbuyomu.” Kenako 
anapumira pang’ono n’kunena kuti, “Ngati nditatsika 
anthuwa n’kundiposa mphamvu, iweyo ungokhala chete. 
Sindikukayikira kuti akagwira ineyo kapena kundipha ate- 
nga ngaleyi n'kubwerera. Zikatero iweyo utsike n'ku- 
thawira ku Loreto.” 

Juana anali atagwira dzanja la mwamuna wakeyo 
ndipo atangomva mawu amenewa anayamba malungo. 

“Ndikuyenera kutero mkazi wanga,” anatero Kino. 
“Kupanda kutero, mawa kukamacha atigwira ndipo ti- 
khoza kufa imfa yowawa zedi.” 

Juana ankanjenjemera kwambiri tsopano, komabe 
anadzilimbitsa n’kunena kuti, “Mulungu akutsogolereni.” 

Kino anayang’ana mkazi wakeyo kwa kanthawi. 
Kunena zoona zinazi zimangochitika, koma anthuwa 
ankakondanadi, pamavuto komanso pamtendere. Aliyense 
anali wokonzeka kupereka moyo wake kuti apulumutse 
banja lake. Kino anayendetsa dzanja lake n’kusisita mwa- 
na wake Coyotito nkhope yake itakutidwa ndi chisoni. 
Kenako anagwira mwachikondi tsaya la mkazi wakeyo. 
Zinali zoliritsa zedi. 

Posakhalitsa Juana anaona Kino akuvula malaya 
ake oyera aja. Imeneyi inali nzeru chifukwa thupi lake 
lachimwenye likanamuteteza kusiyana ndi malaya oye- 
rawo, omwe ankaonekera patali kwambiri. Juana anaona 
mwamuna wakeyo akukoleka chingwe cha mpeni wau- 
kulu uja m’khosi mwake ndipo mpeniwo anauberekera 
kumbuyo. Zimenezi zinachititsa kuti manja ake onse azi- 
gwira ntchito zina. Atangotuluka n'kusiyana ndi mkazi 
wakeyo sanabwererenso. Juana ankangowonerera mwa- 
muna wakeyo akupita ku Gologota ndipo palibe chimene 
akanachita. 

Coyotito anali atagona. Zimenezi zinapereka mpata 
kwa Juana kuti azipempherera mwamuna wake kuti Mu- 
lungu amuteteze. 

Kino anayamba kutsetsereka pang'onopang 'ono 
kuchokera pamwamba. Iye ankakwawa mpeni wake uli 
kumbuyo ndipo izi zinathandiza kuti mpeniwo usagunde 
mwala n'kumugwiritsa. Pa nthawiyi, m’mutu mwa Kino 
munkamveka nyimbo yamdani. Koma chapansipansi pa- 
nkamvekanso nyimbo ina. Inali Nyimbo ya Banja Lake. 
Pamene ankatsetsereka kuchokera pamwamba paja, nyi- 
mbo yachiwiriyi inayamba kukula mphamvu moti ina- 
chititsa kuti alimbe mtima ngati mkango. 

Zinamutengera nthawi yaitali kuti akafike pansi 
paja. Mtima wake unkangoti phaphapha ndipo manja ndi 
nkhope yake zinali thukuta lokhalokha. Atafika pansi, 
anabisala kuseri kwa mtengo wina kuti asonkhanitse 
mphamvu ndipo diso lake linangoti ga pa munthu anali ndi 
mfuti uja. 

Tsopano Kino anali pafupi kwambiri ndi adani ake. 
Chifukwa cha mdima, iye anayesetsa kukumbukira kuta- 
lika kwa mtunda umene unali pakati pa iyeyo ndi adani 
akewo. Mwamwayi munthu ankayang’anira anzake uja 
chibaba chinamugwira ndipo anatenga tcheso n’kulikhwe- 
tchetsa ku chikalakala kuti ayatse fodya wake. Zimene 
Kino anaona pamenepo zinamuthandiza kudziwa malo 
enieni amene munthuyo anali. Ndi awiri ankagona aja 
omwe sanawaone. Kenako anayang’ana kum’mawa ndipo 
anaona kuti mwezi uja wangotsala pang’ono kutulula. Iye 
ankayenera kuchitapo kanthu mweziwu usanatuluke, apo 
bi-i zinthu zikanamusokonekera. Chidwi chake chonse 
chinali pa munthu anali ndi mfutiyo. Kuukira munthu 
ameneyu n’kumulanda mfutiyo kukanatanthauza chipulu- 
mutso kwa iyeyo ndi banja lake. Choncho sankafuna 
kuseweretsa mwayi umenewu. 

Mwakachetechete anagwira mpeni wake mwa- 
mphamvu, koma anachedwa. Tikutero chifukwa pa ntha- 
wiyi m’pamene mwezi uja unatuluka. Izi zitachitika, Kino 
anabwereranso kuseri kwa mtengo. 

Mwezi wake unkawala ngati chikoloboyi chakutha 
mafuta. Komabe unathandiza Kino kuona anthu aja bwi- 
nobwino. Posakhalitsa m’modzi wa awiri ankagona aja 
anadzidzimuka ndipo anafunsa kuti, “N'chiyani chikuli- 
racho?” 

“Sindikudziwa,” anatero munthu anali ndi mfuti 
uja. 

“Ndamva ngati kulira kwa mwana.” 

“Ayi si mwana, ndi nyama imeneyo. Palitu nyama 
zina zomwe zimamveka ngati mwana zikamalira.” 

Mtima wa Kino unali utasungunukiratu ndi mantha. 
Ankadziwa kuti amene akulirayo ndi Coyotito. Mwatsoka, 
Coyotito uja analiranso ndipo munthu anali ndi mfuti uja 
anazindikira pemene kulirako kunkachokera. Munthu 
ameneyu sanali woti akalozetsa mfuti yake penapake 
n'kuphonya. 

“Mwinadi ndi nyama, ndikuganiza kuti itseka pa- 
kamwa pake ndi chipolopolo ichi,” anatero akutukula 
mfuti ija ndipo posakhalitsa panamveka chiphokoso cho- 
swa makutu kuti pho-o-o, ndipo kulira kuja kunasiya. 

Pamenepo Kino anachita zilope n’kulumphira mu- 
nthu anawomba mfutiyo mpeni uli m’manja. Posakhalitsa 
mpeniwo unagwira ntchito yake ndipo unalowa mopanda 
kudziletsa pakhosi pa munthuyo. Pamene ankauzula, ana- 
uyendetsa mwamphulupulu n’kuzinganso munthu wina 
yemwe anadzidzimuka ndi phokoso la kubayidwa kwa 
mnzake uja. Mofulumira kwambiri anatola mfuti ija ndipo 
tsopano anali atasanduka mlamba woterera. Munthu ana- 
tsala uja anadzambatuka asakudziwa kuti chikuchitika 
n'chiyani ndipo analumphira padziwe lya n’kusambira 
mpaka kuwoloka. Posakhalitsa anayamba kukwera mwala 
wina kuti athawe, koma anachedwa. Ndi kuwala kwa 
mwezi uja Kino ankatha kumuona bwinobwino moti ana- 
tukula mfuti ija n kuwomba, koma anaphonya. Chifukwa 
cha phokoso la mfutiyo, munthu uja anatsetsereka pa- 
mwalawo n’kugweranso m’madzi. Kino anamutsatira ko- 
mweko ndipo atamuyandikira, anatukulanso mfuti ya 
n’kupanga una pakati pa maso ake. 

Pa nthawiyi, Kino anazindikira kuti chinachake 
chalakwika chifukwa Juana anayamba kulira m’phanga 

anabisala muja. Kulira kumeneku kunali kwachilendo 
kwambiri m’makutu mwake. 


+ 


Aliyense ku La Paz amakumbukirabe zimene zinachitika 
pamene banjali linkabwerera kwawo. Zimamveka kuti 
anatulukira chakumadzulo. Anthu atangowaona Anaya- 
mba kuwatsatira ndipo ana amphulupulu anathamangira 
m’makwawo n’kukauza anthu kuti Kino ndi mkazi wake 
akubwera. 

Anthu awiriwa anatulukira munsewu wakale uja ali 
ndi chisoni chachikulu. Nthawi zonse Kino ankayenda 
kutsogolo ndipo mkazi wake ankamutsatira pambuyo. Ko- 
ma ulendo uno, Juana ankayenda pambali pake. Dzuwa 
linali likutsetsereka kumbuyo kwawo n’kumapita kokalo- 
wa. Izi zinachititsa kuti zithunzithunzi zawo zitamukire 
kutsogolo. 

Kino anali atakolekera mfuti paphewa. Juana anali 
atanyamula chinachake munsalu ndipo chinthucho chinali 
magazi okhaokha ndipo maso ake anali atatupa ndi kulira. 
Nayenso Kino misozi inkangotsikira m’mimba, paja 
amuna kulira kumawavuta. Anthu amanena kuti Kino 
ankaoneka wamantha kwambiri. Ena amati ankaoneka 
moopsa ngati mkango. Zinali zoonekeratu kuti moyo wa- 
wo unali utasinthiratu. Pamene ankayenda, anthu owa- 
mvera chisoni ankawachingamira ndi maso ndipo amene 
anaima panjira ankawapisa kuti adutse. Palibe amene 
anawayankhula. 

Kino ndi Juana anayenda maso ali patsogolo. Sa- 
nayang’ane kumanja kapena kumanzere mpaka anakafika 
m’mudzi wakwawo. Nawonso anthu am’mudzi wakwawo 
anawalandira ndi maso ndipo Juan Tomas anapita kwa 

m’bale wakeyo kuti akamugwire chanza, koma dzanja la- 
ke linabwerera m’malere. Imeneyi inali nthawi yolakwika 
kwambiri kupereka moni. 

Kino ndi Juana anadutsa panali phulusa la nyumba 
yawo ija ndipo sanayang’anepo n'komwe. Anayenda 
n'kudutsa tchire linali pafupi ndi doko lija, malo omwe 
Kino anapherapo wachifwamba uja. Kenako anakafika 
kudoko ndipo kumeneko anachita zinthu modziletsa kwa- 
mbiri moti sanayang’ane bwato lawo lobooka lija. 

Anthu anaona Kino akuchotsa mfuti anakolekera 
paphewa ija, kenako anaisiya pansi. Atatero anatulutsa 
ngale yamtengo wapatali ija kuchokera m’malaya mwake. 
Anatyang’ana kwa kanthawi ndipo anaona maso a anthu 
amtima wachikolopa, omwe ankafuna kumubera aja. Ana- 
ona nyumba yake ikupsa ndi moto mpaka pansi. Anao- 
nanso anthu atatu omwe anawapha kuphiri kuja. Misozi 
inalengeza m’maso mwake ataona mwana wake Coyotito, 
yemwe anaphwasulidwa mutu ndi chipolopolo chankha- 
nza. Mtima wake unayamba kumuwawa kwambiri moti 
ngaleyo inkangokhala ngati chinthu chowola m’maso 
mwake. Kenako anatembenukira kwa mkazi wake kuti 
amupatse ngaleyo. Pa nthawiyi Juana anali atagwira nsalu 
yomwe anakulungamo chinthu chamagazi chija. Atango- 
ona ngaleyo, misozi inalengeza m’maso mwake ndipo 
anauza mwamuna wakeyo kuti, “Ayi, itayeni inuyo.” 

Kino anasonkhanitsa mphamvu zake zonse n’kuvu- 
ngira ngaleyo m’nyanja. Anthu onse anaiperekeza ngaleyo 
ndi maso pamene inkauluka m malere, ikuwala ndi dzuwa 
lamadzulowo. Kenako inagwera m’madzi n kulowa pansi 
pa nyanja. Kino ndi mkazi wake anaima kwa kanthawi 
asakukhulupirira kuti alekana ndi chinthu chomwe chinka- 
wabweretsera mavuto. Pansi pa nyanjayo, nkhanu ina 
yongodziyendera inaponda mosasamala n’kuvundula ma- 

tope omwe anayamuka n’kukwirira ngaleyo. Kungocho- 
kera tsiku limenelo, nyimbo ya ngale sinamvekenso 
m’mutu mwa Kino. 

Mukhoza kupeza mabuku ena kwaulere pa linki iyi: Lula 
Pensulo 

